Final Fantasy XV: Boleh Beli or Boleh Blah!?

Untuk segmen Boleh Beli or Boleh Blah? kali ini, saya akan membuat review mengenai game yang tidak asing lagi di kalangan gamers, iaitu Final Fantasy XV! Final Fantasy XV telah keluar sekarang untuk platform PS4 dan Xbox One!

Game ini pada asalnya dikenali sebagai Final Fantasy Versus XIII,sebelum ianya ditukarkan kepada Final Fantasy XV. 10 tahun sudah berlalu semenjak game ini dikenali sebagai FF Versus XIII. Jadi, adakah 10 tahun itu berbaloi untuk game ini? Korang boleh nilai sendiri dengan review ini. Oleh itu, jom baca!
Game ini tentang apa?
Game ini mengisahkan tentang seorang putera mahkota bagi kerajaan Lucis, Noctis dan kawan-kawannya, Prompto,Ignis dan Gladiolus dalam perjalanan mereka untuk membawa putera Noctis untuk dikahwinkan dengan Lunafreya Nox Fleuret, tunang beliau. Cerita ini bermula dengan sedikit imbas hadapan tentang apa yang berlaku di dalam game ini di saat-saat akhir, dan kembali semula dengan raja Regis, ayah Noctis mengucapkan selamat tinggal kepada anaknya untuk perjalanannya.

Namun begitu,langit itu tidak selalu cerah. Ketika mereka dalam perjalanan untuk membawa Noctis ke perkahwinannya, Noctis telah mendengar berita bahawa Insomnia, tempat asal beliau telah diserang oleh tentera-tentera Niflheim! Dia dan rakan-rakannya gegas kembali ke Insomnia, tetapi mereka sudah terlewat. Daripada itu, perjalanan mereka untuk merampas kembali Insomnia dan menentang tentera-tentera imperial Niflheim bermula.
Apakah kelemahan game ini?
Pertama sekali, cara penyampaian cerita game ini agak lemah. Secara keseluruhannya, ceritanya agak menarik, tetapi banyak perkara tidak diterangkan secara langsung di dalam game dan banyak babak penting yang berlaku secara off-screen, menjadikan ceritanya nampak kucar-kacir dan kurang impak.
Namun begitu,ianya boleh diatasi dengan mendengar siaran radio,membaca suratkhabar dan dokumen yang berada di sepanjang bab-bab di waktu pengakhiran game. Menonton filem FFXV:Kingsglaive dan anime FFXV:Brotherhood juga dapat menolong.
Di samping itu, terdapat kurang kepelbagaian dari segi sidequest. Apabila saya katakan kepelbagaian,kebanyakkan sidequests hanya terdiri daripada fetch quest dan hunt. Ia membuatkan kebanyakkan sidequest kurang menarik untuk dilakukan. Namun begitu, masih ada beberapa sidequests yang cukup menarik untuk korang buat di dalam game.
Apa yang baik tentang game ini?
Walaupun game ini ada beberapa kelemahan, game ini masih lagi satu game yang mengasyikkan dan menyeronokkan! Ada beberapa kekuatan game ini, iaitu sistem pertarungan yang pantas dan mengasyikkan, interaksi antara karakter yang mencuit hati dan menggamit jiwa, grafik game yang memukau jiwa dan tampak realistik, dan soundtrack game yang memukau dan membangkitkan jiwa!
Sistem pertarungan yang pantas dan mengasyikkan!
Pertama sekali, sistem pertarungan FFXV amat pantas dan mengasyikkan! Berbanding dengan Final Fantasy sebelum ini, FFXV ialah satu game action RPG! Pelbagai jenis kombo yang korang boleh lakukan dengan kepelbagaian senjata yang digunakan oleh Noctis, dan juga serangan-serangan istimewa, Technique oleh rakan-rakan Noctis. Anda boleh lihat sendiri mereka beraksi di dalam video gameplay di bawah!

Interaksi antara karakter yang mencuit hati dan menggamit jiwa!
Selain daripada itu,interaksi antara karakter juga mencuit hati dan menggamit jiwa!
Lebih spesifik lagi,interaksi antara Noctis dan rakan-rakannya di dalam parti,iaitu Prompto,Ignis dan Gladiolus. Sepanjang perjalanan korang di dalam game, korang akan disajikan dengan gelagat mereka berempat yang mencuit hati, di samping dapat mengenali setiap karakter-karakter ini dengan lebih mendalam.

Di samping itu, walaupun mereka dalam perjalanan untuk menentang tentera imperial Niflheim, mereka masih lagi dapat menikmati setiap detik perjalanan mereka dengan bergurau senda dan juga mengambil gambar-gambar kenangan.

Tak lupa juga, ada juga adegan di mana ianya menggamit jiwa, dan kita dapat mengetahui apa yang terbuku di dalam hati mereka. Tabahlah, Prompto!

Grafik game yang memukau jiwa dan tampak realistik!
Kekuatan game ini yang seterusnya ialah grafiknya yang memukau jiwa dan tampak realistik! Daripada rambut karakter yang nampak seperti rambut betul sehingga ke persekitaran dan pencahayaannya, semuannya menunjukkan ciri-ciri realistik dan membuatkan saya cukup terpesona dengan game ini!

Tambahan pula, game ini juga menonjolkan makanan yang agak realistik! Korang boleh dapatkan makanan di dalam gerai di dalam game, ataupun melalui masakan Ignis. Korang boleh tengok contoh gambar di bawah. Macam pernah nampak makanan ini kan?

Soundtrack game yang memukau dan membangkitkan jiwa!
Akhir sekali, game ini mempunyai soundtrack yang memukau dan membangkitkan jiwa! Hampir keseluruhan soundtrack game ini mempunyai kualiti yang mantap dan seronok didengar, di samping menambahkan lagi suasana yang game ini cuba tonjolkan sepanjang waktu bermain. Soundtrack di bawah ini adalah kegemaran saya, ia memberikan rasa yang epik dan mendebarkan sewaktu saya berlawan dengan boss!
https://www.youtube.com/watch?v=AWi-VW2NigQ
BOLEH BELI or BOLEH BLAH?
BOLEH BLAH!– Untuk mereka yang lebih cenderung untuk main game semata-mata kerana cerita dan tak suka buat aktiviti seperti melawan raksasa dan berjalan-jalan di dalam game, ini bukan game untuk anda! Ini kerana cara penyampaian cerita yang agak lemah, dan game ini agak pendek sekiranya anda hanya main cerita utama sahaja, iaitu dalam lebih kurang 20-30 jam, di mana bagi saya, agak pendek untuk JRPG seperti ini.
Juga tidak sesuai sekiranya anda tidak suka pertukaran genre Final Fantasy daripada turn-based RPG ke action RPG seperti game ini, seperti beberapa orang yang saya temui di dalam internet.
BOLEH BELI!– Game ini amat sesuai bagi mereka yang sukakan game yang memberi pemberatan kepada interaksi antara karakter, kerana korang pasti akan terhibur dengan gelagat Noctis dan rakan-rakannya yang lain. Interaksi antara mereka tampak realistik dan mencuit hati. Tambahan pula, ada babak-babak yang sedih melalui interaksi mereka di dalam game ini.
Di samping itu, bagi mereka yang sukakan gameplay yang mantap, game ini harus berada dalam koleksi korang! Cara pelaksanaan pertarungan dalam game ini amat pantas dan mengasyikkan! Tak lupa juga, game ini juga mengandungi pelbagai jenis cabaran dan juga dunia yang luas untuk korang terokai. Pasti korang akan main game ini untuk masa yang lama!
– Cara penyampaian cerita yang lemah.
– Kurang kepelbagaian dari segi sidequest.
+ Sistem pertarungan yang pantas dan mengasyikkan!
+ Interaksi antara karakter yang mencuit hati dan menggamit jiwa!
+ Grafik game yang memukau jiwa dan tampak realistik!
+ Soundtrack yang memukau dan membangkitkan jiwa!


Epic Games Store Beri Percuma Trilogi Tomb Raider, Rise of the Tomb Raider, Shadow of the Tomb Raider

Epic Games menutup pemberian 15 hari game percuma dengan bukan satu, tapi tiga buah game sekaligus.
Bersempena musim perayaan Krismas, Epic Games menjalankan kempen satu game percuma di Epic Games Store setiap hari selama 15 hari.
Untuk hari ke-15, Epic telah memberikan trilogi Tomb Raider, iaitu Tomb Raider (2013), Rise of the Tomb Raider (2016), dan Shadow of the Tomb Raider (2018) yang diterbitkan oleh Square Enix.
Berbeza dengan 14 game sebelum ini yang hanya diberikan tempoh selama 24 jam, trilogi action-adventure yang dibangunkan Crystal Dynamics itu boleh diambil secara percuma selama seminggu — dari sekarang sehingga 7 Januari 2022. Apabila berjaya dimasukkan ke dalam Library, ia akan menjadi milik korang buat selamanya.
Korang boleh dapatkan ketiga-tiga game ini di Epic Games Store.


Wakil 4 Negara Akan Bertarung Dalam PES SEA Champions League Di Hanoi, Vietnam – Wakil Malaysia Macamana?

Empat pemain Pro Evolution Soccer (PES) terbaik tanah air bakal dihantar ke sebuah Tournament yang akan diadakan di Hanoi, Vietnam.

Sekiranya korang biasa mengikuti kami di JomGaming, pastinya Champions League Asia Tenggara PES (PES SEA CL) tidak asing lagi dalam pengetahuan korang. Namun, bagi korang yang pertama kali terbaca mengenai tournament ini, jom kami ceritakan secara ringkas untuk korang.
PES SEA CL adalah tournament PES online yang diadakan setiap bulan (satu bulan bersamaan satu musim), hasil usahasama oleh komuniti PES Asia dan PES League Asia. Beberapa buah negara di Asia Tenggara akan menghantar pemain terbaik mereka (setelah menjalankan liga domestik masing-masing) untuk berentap bersama pemain terbaik dari negara lain.
PES SEA CL ini merupakan sebuah tournament online yang sangat meriah dalam komunti PES ini. Korang boleh dapatkan artikel-artikel yang pernah kami laporkan mengenai PES SEA CL di sini.
Juara PES SEA CL Musim 2, Erwan Degasa dari Malaysia.
Setelah menjalankan tournament online ini selama 3 musim (musim keempat akan tiba tidak lama lagi), komuniti PES Asia telah meneruskan langkah ke satu tahap yang lebih tinggi.
Sebuah tournament offline bakal diadakan, berteraskan konsep yang sama dengan tournament online sebelum ini. Senang cerita, tournament yang akan diadakan di Vietnam nanti adalah versi offline kepada PES SEA CL yang selama ini diadakan secara online sahaja.
Berikut adalah maklumat-maklumat yang korang perlu tahu untuk tournament tersebut:

Nama Tournament: SEA Champions League Final
Penganjur: PES League Vietnam
Tempat: Hanoi, Vietnam
Tarikh: 17 April 2016
Negara-negara yang terlibat (setakat ini): Malaysia, Indonesia, Thailand & Vietnam
Jumlah pemain yang perlu dihantar setiap negara: Empat (4) orang pemain

Berikut adalah gelanggang yang akan menjadi saksi kepada perseteruan mereka nanti:

Jadi, persoalannya kini, siapa yang bakal membawa nama negara ke tournament ini?
Setakat ini, 2 daripada 4 slot yang disediakan sudah diisi. Satu slot telah diisi oleh Erwan Degasa, di mana beliau yang telah memenangi SEA CL untuk dua musim berturut-turut sebelum ini, telah mendapat tempat automatik ke Hanoi. Satu lagi slot pula telah diisi oleh Yazid Dragon, di mana beliau telah memenangi liga domestik yang diuruskan oleh komuniti PES Malaysia baru-baru ini.

Juara liga domestik Malaysia yang terbaru, Yazid Dragon.
Untuk pengetahuan, pihak komuniti PES Asia tidak menetapkan sebarang peraturan bagaimana pemilihan pemain dari setiap negara perlu dijalankan. Jadi, bagaimana pula dengan 2 slot untuk Malaysia yang masih belum diisi itu?
Apabila dihubungi, pihak admin PES Malaysia mengatakan bahawa mereka masih lagi dalam perbincangan untuk menetapkan bagaimana 2 slot itu bakal dipilih. Mereka tidak menolak kemungkinan bahawa satu Tournament Offline bakal diadakan di sekitar Kuala Lumpur. Namun, ia masih lagi dalam perbincangan awal. Tidak mustahil juga sekiranya mereka hanya akan menjalankan pemilihan menerusi online sahaja.

Jadi, kalau korang ingin mengetahui mengenai perkembangan dua slot ini atau apa sahaja yang berkaitan dengan PES SEA CL yang akan diadakan di Vietnam ini, teruskan bersama kami di JomGaming!
JomBaca: PES SEA CL: Malaysia Juara Dua Kali Berturut-Turut! Jom Tonton Aksi Final


Game Catalog PlayStation Plus Boleh Main Secara Offline, Tapi Kena Online Seminggu Sekali

Ratusan game yang boleh diakses dalam Game Catalog melalui langganan PlayStation Plus tahap Extra dan Deluxe boleh dimainkan secara offline, tapi pemain perlu melakukan pengesahan secara online seminggu sekali untuk memberitahu sistem bahawa pemain masih memiliki langganan yang aktif.
Sebagai contoh, korang ingin pulang ke kampung pada hujung minggu. Korang muat-turun beberapa game dari Game Catalog siap-siap sebelum pulang ke kampung. Di kampung, sekiranya tiada capaian internet, atau saja-saja malas untuk hubungkan konsol korang dengan internet, korang boleh main game-game tersebut secara offline selama seminggu.
Selepas seminggu, korang perlu kembali online atau hubungkan konsol itu dengan PlayStation Network untuk terus mengakses game-game tersebut, bagi membuat pengesahan kepada sistem konsol bahawa korang masih lagi mempunyai langganan PS Plus (Extra atau Deluxe) yang aktif.
Namun, jangan terkeliru. Pengesahan secara mingguan ini hanya terpakai untuk mengakses Game Catalog dalam Extra dan Deluxe. Untuk game-game percuma bulanan yang ditawarkan dalam Essential, tiada sebarang pengesahan mingguan diperlukan.
Perkara ini disahkan Sony dalam satu blogpost, bersempena pelancaran penuh PlayStation Plus baharu pada hari ini.


Elysium Perkenalkan Elysium Dot, Keyboard Mekanikal Yang Serasi Dengan PC, Mac Dan Peranti Mobile

Elysium Malaysia telah memperkenalkan Elysium Dot, sebuah keyboard mekanikal wayarles (bluetooth) terbaru.

Elysium Dot adalah serasi sepenuhnya dengan Windows, Mac, Android dan iOS, bermakna keyboard mekanikal ini akan boleh digunakan di telefon pintar, tablet, laptop dan PC desktop.
Pastinya, reka bentuknya yang diinspirasikan daripada mesin taip (typewriter) klasik ini akan menarik minat anda. Lebih menarik, Sama ada anda gemarkan keyboard ini berfungsi secara berwayar (wired) atau wayarles (bluetooth), anda boleh memilihnya dengan satu butang mudah di bahagian sisi keyboard ini.

Ia juga membenarkan anda untuk menghubungkannya dengan 3 peranti serantak, oleh itu, multi-tasking akan dapat dilakukan dengan lebih mudah.
Selain itu, keyboard ini menampilkan 3 tahap kecerahan backlit – iaitu kecerahan lemah, sederhana, dan kuat.

Berikut adalah spesifikasi Elysium Dot ini:

Bilangan kekunci: 78 (Mechanical Switch)
Bilangan kekunci multimedia: 12
Material rangka badan: PC
Keycap Material: PC dan ABS
Backlit: Putih LED
Bateri: 4,000mAh Li-ion Rechargeable Battery
Tempoh berfungsi Bluetooth (Backlit Off): Kira-kira 6 bulan (Single
Charge)
Tempoh berfungsi Bluetooth (Backlit 40%): Kira-kira 3 minggu
(Single Charge)
Tempoh berfungsi Bluetooth (Backlit 70%): Kira-kira 2 minggu
(Single Charge)
Tempoh berfungsi Bluetooth (Backlit 100%): Kira-kira 1 minggu
(Single Charge)
Tempoh Charging: Kira-kira 5 jam (USB 3.0)
Charging Port: Micro USB
Mode: Bluetooth/Cable
Jarak operasi Bluetooth: Sehingga 10m (Open Space)
Saiz: 296.6 x 144.5 x 30.6 mm
Berat: Kira-kira 800g
Persekitaran operasi: -10 to 50℃

7 pilihan warna untuk anda pilih, iaitu:

White | Peach
White | Mint
White | Black
White | Grey | Greem
White | Grey | Mint
Red | Black
Black | Black | Red

Yang mana satu idaman hati? Lazada kini sedang mengadakan diskaun sebanyak 36 peratus. Daripada harga asalnya iaitu RM549, kini ia berada dalam promosi dan berharga RM349.
Jadi, sekiranya anda ingin mendapatkan keyboard mekanikal yang cukup bergaya ini, lakukan tempahan awal (pre-order) di LAZADA sekarang!


Witcher 3: Raikan Ketibaan Edisi Game Of The Year Dengan Wallpaper PC Baru!

The Witcher 3: Wild Hunt GOTY Edition akan datang tak lama lagi, jadi CD Projekt Red keluarkan wallpaper rasmi bagi PC!

Bagi peminat Geralt dari Witcher 3 dan korang mencari wallpaper desktop yang menarik – nih CD Projekt Red dah payung! CDPR telah terbitkan wallpaper memaparkan Geralt berjalan merentasi kolam berdarah menuju ke pepohon berpuaka konon-konon.

Korang boleh dapatkan wallpaper pelbagai saiz ini dari link-link rasmi berikut – jangan ketinggalan!
2560×1440: http://bit.ly/2bzwSgw
1920×1200: http://bit.ly/2biFtqd
1920×1080: http://bit.ly/2biG8YO
1600×1200: http://bit.ly/2bJguZW
The Witcher 3: Wild Hunt GOTY Edition dijangka akan diterbitkan bagi platform PS4, Xbox One dan PC pada 30 Ogos ini. Ianya akan diterbitkan bersama game asal, termasuk kesemua DLC beserta Hearts of Stone dan Blood and Wine.


Syarikat Induk GTA Beli Studio Pembangun Top Eleven, Ketuk Pintu Game Mobile Bola Sepak

Syarikat induk kepada 2K Games dan Rockstar Games, Take-Two Interactive telah mengambil-alih studio Nordeus dengan nilai sebanyak USD378 juta (sekitar RM1.56 billion).
Nordeus terkenal sebagai pembangun kepada game pengurusan kelab bola sepak popular di platform mobile, Top Eleven, yang memiliki lebih daripada 240 juta pemain berdaftar.
Pengambil-alihan ini menyaksikan buat julung kalinya Take-Two akan terlibat secara langsung dengan pembangunan game bola sepak. Sebelum ini, syarikat gergasi tersebut sudah sinonim dengan game-game sukan lain seperti siri NBA 2K, WWE 2K, dan PGA Tour 2K.
Menurut Gamespot, pasukan pengurusan Nordeus akan terus mengemudi studio tersebut bersama-sama dengan lebih 180 pekerja sedia ada mereka.

We’re delighted to be joining the Take-Two family. We found that we are connected with common values, culture, and a shared vision. We are excited to take both our products and our work locally with them, as we continue our aim of putting Serbia on the global map of gaming. pic.twitter.com/M4HsLr2n3C— Nordeus (@Nordeus) June 2, 2021

Menarik untuk kita saksikan apakah perancangan Take-Two untuk Nordeus. Apakah Take-Two akan membiarkan dan meneruskan apa yang Nordeus lakukan di arena mobile, atau akan menggunakan kepakaran studio tersebut untuk membangunkan francais bola sepak yang baharu untuk PC dan konsol?
Sama-sama kita nantikan.


Hellblade: Senua’s Sacrifice: Boleh Beli or Boleh Blah!?

Hellblade: Senua’s Sacrifice merupakan sebuah game terbaru yang dibangunkan dan diterbitkan oleh Ninja Theory, developer yang terkenal dengan game-game seperti Heavenly Sword, Enslaved: Odyssey to the West dan DmC: Devil May Cry.
Mampukah game yang dikatakan developer sebagai ‘independent AAA’ ini menambat hati penulis? Jom kita baca review Hellblade: Senua’s Sacrifice – Boleh Beli or boleh Blah!?
Pengenalan
Penulis bukanlah seorang yang begitu arif dalam banyak genre game. Penulis biasanya berkisar dalam genre game bola sepak dan shooter, selain sering bermain game-game action-adventure AAA, sebagai contoh siri Uncharted dan Grand Theft Auto.

Tidak banyak game-game yang diluar genre-genre yang biasa penulis mainkan yang mampu menarik minat. Sepanjang penulis bermain video game, hanya ada dua game sahaja yang mana ia telah mengubah perspektif penulis tentang bagaimana sesebuah video game mampu memberi kesan kepada para pemain, terutamanya diri penulis sendiri. Yang pertama adalah Life is Strange dan yang kedua dan yang terbaru, Hellblade: Senua’s Sacrifice.
Apa yang menyebabkan game ini sungguh memberikan kesan mendalam kepada penulis?
Game Ini Tentang Apa?

Game ini berkisar tentang seorang gadis muda bernama Senua yang dalam pengembaraannya untuk pergi ke alam lain yang penuh dengan kegelapan dan kejahatan. Hellblade: Senua’s Sacrifice diletakkan pada latar belakang sekitar tahun 790 masihi di Scotland, yang mana pada masa itu, agama Kristian masih belum sampai ke kawasan itu. Selepas Vikings tiba di Orkney, populasi puak Celtic telah hilang begitu sahaja, dan semua tidak tahu mengapa. Dari sinilah kisah game ini mula bercerita dan mulalah Senua melawan pelbagai musuh-musuh dari mitologi Norse.
Perkara pertama yang menarik minat penulis untuk memainkan game ini adalah bagaimana mereka mencipta sebuah cerita dengan menggunakan sebuah penemuan di dunia sebenar baru-baru ini di England. Sebuah batu telah dijumpai dengan hanya tertulis “kepada dewi Senua, kami telah menunaikan sumpah kami.” Siapa Senua? Siapa yang menunaikan itu? Apakah sumpah itu? Semuanya menjadi mister sehingga kini. Dan dari sini, Ninja Theory ciptakan kisah Senua dalam game ini.
Bermain dan menghabiskan game ini masih tidak cukup untuk mengenali sepenuhnya tentang Senua. Pemain perlu melakukan pembacaan lanjut tentang game ini melalui sumber luar, antaranya korang boleh membaca setiap kisah alat dan pakaian yang dimiliki Senua di Game Informer.

Apa yang membuatkan game ini berbeza dengan game-game lain? Senua mengalami sejenis kondisi mental, iaitu Psikosis. Psikosis merupakan masalah mental serius yang mempunyai simptom seperti kemunculan delusi dan halusinasi. Seseorang yang mengalami Psikosis akan memandang dunia nyata secara tidak normal – sukar membezakan adakah apa yang dialaminya sekarang adalah realiti ataupun hanya ilusi permainan minda.
Itulah yang membuatkan game ini begitu unik. Ia membawa para pemain untuk menyelami, mendalami dan merasai sendiri bagaimanakah perasaan dan pengalamannya menjadi seorang yang mengalami Psikosis. Dan bagaimana Ninja Theory, developer game ini, menyampaikan seorang yang mengalami Psikosis ke dalam game ini adalah sangat mengagumkan.
Psikosis Yang Menghantui Pemain

Bagaimana penulis katakan bahawa game ini akan membawa pemain berada di kedudukan seorang yang mengalami Psikosis? Jom penulis terangkan.
Naratif dan bagaimana game ini menyampaikan sesuatu dialog sangat memberikan kesan kepada penulis. Bisikan-bisikan yang datang daripada pelbagai suara adalah sangat banyak. Dalam hati Senua sendiri mempunyai beberapa suara yang berbeza pendapat antara satu sama lain. Apabila Senua ingin melakukan sesuatu, satu suara akan membisikkan jangan lakukannya, dan datang pula ‘satu lagi Senua’ membisikkan untuk terus lakukannya.
Itu belum dikira perbualan yang ada antara watak-watak lain seperti ibunya, bapanya, Dillion (bekas kekasih Senua) dan lain-lain watak. Bisikan-bisikan ini akan membuatkan para pemain resah gelisah, menaikkan bulu roma dan semestinya merasai bagaimana untuk menjadi seorang yang mengalami Psikosis.

Mainan Audio Seram Lagi Sempurna
Nak merasai lebih mendalam tentang kondisi Psikosis ini? Gunakan headset dan jangan gunakan speaker melalui TV/monitor. Bermain game ini tanpa menggunakan headset adalah seperti sia-sia sahaja.
Melalui penggunaan headset lah pemain akan mendengar bisikan-bisikan ini dengan lebih halus dan teliti. Game ini menggunakan kedua-dua belah telinga kita dengan cukup baik apabila sesetengah situasi, satu bisikan akan berada di sebelah telinga kiri, dan satu lagi bisikan dilontarkan dari telinga kanan. Kita pula yang akan secara spontannya menoleh ke kiri dan menoleh ke kanan seolah-olah suara itu betul-betul berada di sebelah kita.
Itu baru cerita tentang bagaimana ia dipersembahkan melalui audio. Dari segi grafik pula ia sememangnya membuatkan kita turut berpusing dalam dunia ilusi Psikosis ini. Skrin akan berputar-putar dengan gambaran yang samar-samar, kita akan melompat dari satu alam ke alam yang lain, terdapat kebakaran, hujan, ribut dan lain-lain. Memang macam-macam.
Combat Yang Cukup Memuaskan

Hellblade: Senua’s Sacrifice dikategorikan sebagai sebuah game bergenre action-adventure dan hack-n-slash. Namun, bagi penulis, game ini bukanlah sebuah game yang fokus kepada hack-n-slash kerana ia bukanlah apa yang sebenarnya game ini cuba sampaikan. Dalam erti kata lain, genre hack-n-slash itu hanya gameplay sampingan kepada teras utama game ini, iaitu penyampaian kisah seorang yang mengalami Psikosis dalam pengembaraannya untuk membalas dendam.
Walau bagaimanapun, penulis tidak menafikan bahawa combat yang ditampilkan ke dalam game ini adalah sangat memuaskan. Combatnya sangat ringkas dan tidak kompleks, tetapi cukup memberikan kepuasan kepada pemain dengan butang, mekanisme dan gerakan-gerakan animasi watak yang sungguh cantik.
Game Yang ‘Bersih’ Dari Sebarang UI

Selain naratif yang memberikan kesan mendalam kepada pemain, cara lain yang developer game ini gunakan untuk membawa para pemain benar-benar masuk ke dalam diri Senua adalah paparan di skrin yang cukup ‘bersih’ dari sebarang user interface (UI).
Dari detik pertama game ini bermula, hinggalah ke saat terakhir game ini, tiada sebarang UI dipaparkan di skrin. Tiada nilai nyawa Senua, tiada nilai nyawa musuh, tiada paparan senjata apa digunakan. Tiada tutorial, tiada apa-apa pengenalan yang panjang lebar. Pemain dibawa terus ke dalam suasana Psikosis dalam diri Senua.
Bercakap tentang tutorial, ia memang benar-benar tidak mengajar pemain apa-apa mekanisme langsung. Dari combat ke puzzle-puzzle seperti lakaran di batu-batu dan portal-portal yang perlu diselesaikan – semuanya pemain perlu pelajari dengan sendiri. Sebab itulah dari video yang korang boleh tonton di atas, penulis mengambil masa yang agak lama untuk mengetahui bagaimana untuk menyelesaikan puzzle yang pertama.

Mungkin satu-satunya klu yang game ini berikan kepada pemain jika masih tidak dapat selesaikan sesuatu adalah dari percakapan dalam diri Senua itu sendiri. Jadi, sesiapa yang tidak peka dengan dialog-dialog yang diucapkan ini, mungkin akan mudah putus asa dan mengatakan game ini merepek.
Beralih ke combat pula, memang ya ia adalah sangat mudah, tetapi itu selepas penulis tahu apakah butang-butang yang perlu ditekan. Untuk menghadapi musuh pertama, game akan meletakkan terus pemain di hadapan musuh tanpa sebarang tutorial. Senua akan terus mengeluarkan pedangnya dan kita seperti terpinga-pinga butang apakah yang perlu ditekan untuk menumpaskan musuh-musuh yang menakutkan ini. Nasiblah boleh pause game dan melihat butang-butang di bahagian Control.
Kematian Kekal Penuh Kontroversi?

Sekiranya korang mengikuti perkembangan game ini, pastinya terdengar tentang satu kontroversi ini yang telah berlegar sejak beberapa hari lalu. Terdapat berita yang mengatakan bahawa apabila kita mati dalam bilangan yang sangat banyak, game ini akan memadamkan save file pemain, dan pemain perlu bermain dari mula semula.
Dan laporan yang terbaru menyatakan pula bahawa amaran kematian kekal (permadeath) yang diletakkan di awal game ini adalah bohong semata-mata. Ia mungkin hanya untuk menakut-nakutkan para pemain agar pemain boleh menghayati game ini dengan lebih mendalam.
Penulis juga boleh sahkan perkara ini. Mendengarkan tentang permadeath ini telah membuatkan penulis cemas. Menambahkan cemas lagi apabila kita tidak diberitahu berapakah bilangan mati yang akan membawa kepada pemadaman save file ini. Perkara ini membuatkan setiap kali penulis gagal melawan musuh ini (ya memang dah banyak mati), penulis akan berdebar menantikan sama ada perjalanan game ini boleh diteruskan ataupun tidak. Nasib baik, penulis berjaya menghabiskan game ini walaupun telah mati banyak kali.

Keputusan – BOLEH BELI or BOLEH BLAH!?
Hellblade: Senua’s Sacrifice benar-benar telah mengubah pandangan penulis tentang bagaimana sesebuah game boleh memberi kesan kepada para gamers. Ia telah meletakkan satu titik penanda aras bagaimana sesebuah video game mampu membantu dalam sesuatu perkara, dan dalam situasi game ini, ia telah menyajikan kepada kita untuk merasai secebis perasaan dan pengalaman mereka yang mengalami sakit mental, Psikosis. Game ini sememangnya adalah BOLEH BELI sekiranya korang ingin merasai sebuah pengalaman yang bukan mudah untuk digambarkan.
Sukar untuk mencari kelemahan dalan game ini. Ia seperti sebuah game yang sempurna dalam caranya yang tersendiri. Mungkin bagi mereka yang mempunyai ‘lemah semangat’ atau tidak selesa menghadapi situasi-situasi seperti mayat-mayat tergantung dan bergelimpangan, bisikan-bisikan yang seram, persekitaran yang sunyi dan suram, permainan mata dan ilusi yang berat – ia adalah game yang BOLEH BLAH untuk korang.
+ Mengubah perspektif kita tentang video game
+ Mendalami pengalaman seorang yang mengalami kondisi Psikosis
+ Penyampaian naratif mengagumkan
+ Combat yang memuaskan
+ Skrin yang ‘bersih’ dari UI
– Bohong tentang kematian kekal
– Tidak sesuai untuk mereka yang ‘lemah semangat’


Clash of Clans Keluarkan Video Tahun Baharu Cina Dengan Persembahan Cahaya Bagi Meraikan Tahun Arnab

Clash of Clans (COC) dan Clash Royale (CR) merupakan antara dua game mobile yang paling popular di dunia.
Dibangunkan oleh pembangun tersohor dari Finland, Supercell mencipta kedua-dua game ini dalam dunia Clash yang sama dan sentiasa membawakan pelbagai kandungan mengujakan kepada para pemain.
Setiap kali perayaan Tahun Baharu Cina, COC dan CR, yang mana kedua-duanya berdasarkan IP Clash, menyajikan kepada para pemain dengan bermacam event, pek hadiah, kandungan waktu terhad dan hadiah-hadiah Tahun Baharu.
Skin Lunar Queen, yang mana menggabungkan battle stance Archer Queen dan kecomelan seekor arnab, akan menggembirakan ramai pemain ketika Tahun Baharu Cina. Bersama-sama dengan Lunar Queen, pemandangan perkampungan bertemakan Pesta Musim Bunga 2023 juga ditampilkan.
Para pemain yang teliti pastinya akan perasan terhadap pentas yang ada dalam pemandangan perkampungan sepadan dengan pentas yang ada dalam video Tahun Baharu Cina COC baru-baru ini.
Selain dua tarikan utama ini, dekorasi serba baharu Tahun Baharu Cina, patung Magic Show dan halangan Rabbit Lantern, juga ditambah sepanjang Pesta Musim Bunga.
Kandungan waktu terhad “Tahun Arnab” dalam COC tentunya akan membuatkan semua chief teruja!

Di samping Clash of Clans, Clash Royale juga akan memberikan hadiah-hadiah bertemakan Tahun Baharu Cina kepada para pemain.Skin tower serba baharu, seperti pemandangan perkampungan, termasuk seekor arnab dan tirai teater, mempamerkan kreativiti sama seperti video Tahun Baharu Cina COC.
Tarian singa Barbarian dalam video itu diinspirasikan daripada Battle Banner of Clash Royale, di mana terdapat elemen tarian singa, dan korang akan dapati kedua-dua babak itu sememangnya sama kalau korang perhatikannya dengan teliti.
Tambahan lagi, emote waktu terhad bertemakan Tahun Arnab turut akan dilancarkan semasa Pesta Musim Bunga, yang pastinya akan disukai ramai pemain yang gemar mengumpulkan emote.
Kedua-dua skin hero Tahun Arnab dan pemandangan perkampungan dalam COC dan skin tower dalam CR adalah kejutan-kejutan waktu terhad Tahun Arnab untuk pemain-pemain Clash semasa Pesta Musim Bunga.
Untuk mengetahui lebih lanjut tentang kandungan waktu terhad Pesta Musim Bunga ini, log masuk ke dalam seperti karakter-karakter dalam video di bawah dan dapatkan jawapannya!

Dalam babak pembukaan iklan Tahun Baharu Cina ini, kameranya membawa penonton ke dalam sebuah teater kecil yang dihiasi kemas dari pandangan first-person karakter utama.
Kalau korang pemain tegar Clash, tentunya korang akan dapat kenalpasti yang teater ini diinspirasikan daripada pemandangan Pesta Musim Bunga yang dilancarkan dalam COC dan CR.
Sebermulanya persembahan, tirai disingkap, seekor arnab kecil muncul di atas pentas. Kamera dengan perlahannya bergerak ke arahnya, dan video itu masuk ke bahagian animasi dari babak live-action. Arnab peliharaan Wizard, bertukar-tukar antara babak berbeza, akan memulakan persembahannya tersendiri pada Tahun Baharu Arnab.
Beriringan dengan muzik, sang arnab kelihatan aktif di skrin, dan banyak karakter klasik Clash muncul satu per satu. Archer, Barbarian, dan Hog Riders kelihatan bertarung di medan perang, melancarkan “serangan” ke atas sang arnab, tapi semuanya berjaya dielak oleh sang arnab dengan pergerakan yang lincah.
Apabila ia mendarat dengan kemas dan bersedia untuk menghela nafas lega, ia tiba-tiba berada di atas dram P.E.K.K.A. P.E.K.K.A. yang besar itu bertukar menjadi seorang pemain dram, dan sang arnab terloncat-loncat apabila dram itu diketuk-ketuk.
Babak seterusnya, sang arnab tiba ke satu padang yang dipenuhi dengan longgokan kayu, dan rupa-rupanya terdapat sebuah persembahan tarian singa bagi meraikan kedatangan Tahun Baharu Cina.
Dua barbarian dihiasi dengan kepala singa bercahaya, bergerak ke depan dan belakang, di atas longgokan kayu itu seperti seekor singa. Dan apabila mereka hampir mengambil benda hijau itu, mereka ditewaskan dengan penampilan mengejut seorang sami yang mahir seni beladiri dan memberikan satu tamparan.
Apabila kamera kembali, sebuah lantera besar dengan perlahan terbang tinggi di tengah langit malam, dan karakter utamanya, sang arnab, turut memegang lantera itu dan terbang tinggi ke udara.
Apabila ia dengan bijaknya melompat ke atas lantera itu, percikan bunga menghiasi langit bersama-sama beberapa lantera lain untuk meraikan kedatangan tahun baharu itu. Babak ini memperlihatkan suasana meriah pesta keraian.

Akhirnya, sang arnab melompat dari lantera itu dan kembali ke pentas teater, menandakan persembahan yang mantap itu telah tamat.Efek animasi 3D berkualti tinggi yang dipaparkan dalam filem pendek ini terus dikekalkan dalam video animasi ini, dan banyak efek cahaya dan bayang-bayang juga diterapkan bagi mempersembahkan plot tersebut.
Pada mulanya, plot di mana banyak karakter Clash “mengejar” sang arnab, serta tarian singa barbarian dan kemunculan sami yang mahir seni beladiri, semuanya dipersembahkan menerusi teknik pencahayaan dan bayangan. Teknik ini serupa dengan wayang kulit (budaya Cina) dalam animasi Tahun Baharu Cina yang dilancarkan oleh COC, di mana ia bukan sahaja menterjemahkan dengan sempurnanya plot itu, malah juga memberikan pengalaman berderia baharu kepada para penonton.

Setelah tamatnya persembahan cahaya sang arnab itu, video itu juga berakhir. Babak itu kembali ke teater, di mana para penonton memberikan tepukan gemuruh kepada persembahan yang menakjubkan itu.
Dalam masa sama, telefon milik karakter utama bergetar dengan satu notifikasi memberitahu bahawa Clash Games sedang melancarkan kandungan terhad semasa Tahun Baharu Cina.


1 Daripada 4 Gamer British Mengalami Kerosakan Bernilai RM800 Setiap Tahun Kerana Hilang Sabar Semasa Gaming

Bermain video game memang memerlukan tahap kesabaran yang tinggi. Tapi pernah tak korang hilang sabar sampai merosakkan barangan berdekatan?
Gambar hiasan. Sumber.
Menurut laporan Gamasutra, sebuah kajian yang dijalankan di United Kingdom telah mendedahkan bahawa 3 daripada 4 gamers British telah hilang sabar apabila bermain video game, berkelahi secara online dan malah merosakkan konsol, televisyen atau perabot. Menurut kajian tersebut, gamers yang naik marah cukup mampu untuk merosakkan jumlah barangan bernilai GBP145 (~RM799) setiap tahun.
Sesetengah gamer mudah untuk meradang, di mana 1 daripada 4 mereka mengaku pernah merosakkan sesuatu disebabkan kekecewaan, sehingga mengalami kerosakan sebanyak GBP145. Malah, pada sesetengah situasi, mereka tiada lagi konsol untuk dimainkan selepas melepaskan kemarahan.
Pasukan di VoucherCodesPro.co.uk menjalankan kajian itu sebagai sebahagian daripada penyelidikan tentang sikap rakyat Britain terhadap teknologi dan gaming. 2,433 rakyat Britain yang berumur 18 tahun ke atas telah mengambil bahagian, yang mana kesemuanya mengaku diri mereka sebagai ‘gamer’. Mereka telah diberikan kuiz untuk dijawab berkaitan gaming dan bagaimana ia memberi kesan kepada mood mereka.
Berikut adalah beberapa soalan yang diajukan dan keputusannya:
“Kamu pernah hilang sabar semasa bermain video game?”
– 74% mengakui pernah.
“Apakah yang selalunya membuat kamu hilang sabar?”
– rakan sepasukan tidak bermain seperti yang saya perlukan (31%)
– pemain online mensasarkan saya, tidak membenarkan saya lakukan apa yang patut saya lakukan (29%)
– kesilapan saya sendiri semasa dalam game (20%).
“Sehingga tahap ekstrem manakah kamu apabila hilang sabar?”
– menjerit dan memekik (37%)
– berkelahi dengan orang lain secara online (30%)
– merosakkan sesuatu dalam keadaan marah (23%)
“Apakah barangan yang pernah dirosakkan?”
– controller/keyboard (41%)
– headset (38%)
– televisyen/monitor (32%)
– disk game (14%)
– kerusi (9%)
Apabila ditanya berapakah jumlah anggaran kerosakan yang mereka alami sepanjang 12 bulan yang lalu kerana kehilangan sabar mereka ini semasa gaming, purata yang didapati adalah GBP145.
Akhir sekali, mereka ditanyakan tentang apakah yang mereka lakukan selepas melepaskan kemarahan itu. Majoritinya menjawab mereka akan menutup game dan mainkan semula selepas kembali tenang (51%); rehat seketika daripada gaming sehingga beberapa hari (34%); atau pilih game lain untuk bermain (15%).
Gambar hiasan. Sumber.
Sememangnya video game merupakan sesuatu yang perlu dimainkan dengan seronok, dan kadang-kala ia merupakan platform untuk mengurangkan stres. Namun, pasti ada sesetengah situasi, ia boleh pula mendatangkan kemarahan, dan pada ketika itulah kita sebagai gamers harus rasional dalam melakukan sebarang tindakan.
Jadilah gamers yang bijak.


EA Menutup Server Untuk Beberapa Game Lama

Electronic Arts secara senyap sedang memulakan proses untuk menutup server online untuk beberapa buah game lama. Kebanyakannya adalah game klasik yang digemari ramai.
Bermula dengan penutupan server game seperti Mirror’s Edge, NBA Jam Reboot dan Command & Conquer: Red Alert 3. Satu per satu EA sedang giat menutup fungsi online game ini.

Lebih malang lagi, ia akan menghentikan pemain dari mendapat achievements yang memerlukan fungsi online seperti game NBA Jam.
Dan kebanyakan game ini sudah berusia 14 tahun seperti Mirror’s Edge, Red Alert 3 dan Mercenaries.
Ini merupakan senarai game yang akan ditutup server:
20 Oktober 2022:
Army of Two: The 40th DayArmy of Two: The Devil’s CartelDragon Age: Origins (Multiplayer)
9 November 2022:
Command & Conquer: Red Alert 3Command & Conquer 3: Tiberium WarsCommand & Conquer 3: Kane’s WrathMercenaries 2: World of Flames
30 November 2022:
Onrush


Highlight Kiev Major 2017: Team Liquid Mengganas, Newbee Pamer Aksi Melawan!

Semalam telah berlangsung perlawanan antara Team Liquid dan Newbee di Kiev Major 2017. Jom layan highlights menarik!

Sebelum perlawanan itu bermula, sebuah video pengenalan kisah hidup Newbee.Faith sebelum beliau menjadi pemain profesional DotA 2 telah dipertontonkan. Valve juga menghasilkan highlights, menegaskan bahawa Miracle- adalah tonggak utama Team Liquid buat masa ini untuk maju ke hadapan dalam ranking global.

Team Liquid Line-up;
gH – Support
Miracle – Mid
KuroKy – Support
MinD_ContRoL – Offlane
MATUBAMAN – Carry

Newbee Line-up;
uuu9 – Carry
Sccc – Mid
kpii – Support
Faith – Support
Kaka – Offlane

Berikut ada video highlights daripada DotA Digest yang mengumpul segala aksi-aksi menarik sepanjang perlawanan tersebut.
https://www.youtube.com/watch?v=T9qDM_PczXU
GAME 1
Pertarungan pertama dimulakan dengan drafting yang sangat pelik oleh Team Liquid. Hero yang dipakai oleh Team Liquid adalah hero late game iaitu Tinker dan Spectre.
Sementara itu, drafting yang dibuat oleh Newbee adalah hero-hero yang agak agresif pada awal hingga ke mid game seperti Juggernaut dan Shadow Fiend.
Pada mulanya, beberapa kesilapan dibuat oleh Tinker (Miracle-) apabila berada di mid lane berdepan Shadow Fiend (Sccc) kerana tidak tersangka support musuh lebih licik, menanti saat sesuai untuk membantu Shadow Fiend.
Perlawanan kelihatan sukar berikutan Newbee mempunyai advantage pada awal permainan, menghalang dua cores Liquid untuk farm. Ini seterusnya meletakkan kemenangan kepada Newbee akhirnya.
GAME 2
Aksi lebih pantas disaksikan dalam perlawanan kedua apabila Team Liquid memulakan drafting hero yang agresif di mid lane iaitu Templar Assasin (Miracle-) meskipun ada hero yang diperlukan untuk farm iaitu Spectre (Matumbaman).
Newbee pula mencuba eksperimen baru dengan hero yang mempunyai magic damage tinggi seperti hero mid Ember Spirit (Sccc) dan carry mereka Juggernaut (uuu9).
Team Liquid kecundang pada awal perlawanan dengan markah Newbee 4-0 Team Liquid pada awal 6 minit. Tetapi dengan warding yang strategik dan keyakinan Miracle menggunakan Templar Assasin, beliau dapat mengubah medan pertarungan Team Liquid pada minit ke 29 dengan markah Newbee 20-12 Team Liquid dan terus mengejar jumlah kills. Kemenangan berpihak kepada Team Liquid untuk Game 2.
GAME 3
Perlawanan terakhir memperlihatkan kebijaksanaan Kuroky di mana Team Liquid memulakan drafting dengan hero yang berpotensi untuk push lane. Mid hero yang digunakan pada kali ini adalah Death Prophet (Miracle) menentang Ember Spirit (Sccc). Kedua-dua hero dengan magic damage dan mempunyai potensi untuk push lane jika tidak dikacau.
Pada awal minit ke-8 pertarungan mereka adalah seri Newbee 5 – 5 Team Liquid. Namun, Liquid sentiasa dapat membunuh lebih ramai hero dengan kekebalan Death Prophet dan kekuatan dipinjam Lycan. Team Liquid berjaya menewaskan Newbee dengan markah akhir Newbee 23 – 31 Team Liquid.

Kedua-dua pasukan daripada Team Liquid dan Newbee menunjukkan persembahan sangat hebat. Tetapi, Newbee perlu mengasahkan lagi strategi mereka untuk berlawan dengan lebih bijak dan berkeyakinan untuk initiate satu peperangan dalam game.
Apa lagi bersoraklah kerana pemenangnya adalah Team Liquid! Tahniah!


BattleTech – Game Mecha Ala Laser Tag Futuristik! Jom Tengok Apa Best.

BattleTech merupakan sebuah game futuristik laser-tag mecha dari mode perspektif klasik tabletop. Apa lagi, jom la pew pew dengan robot besar!

Game penuh BattleTech menampilkan 3 mode game, single-player skirmish, multiplayer skirmish dan single player campaign. Di dalam mode single-player, tapak operasi anda adalah sebuah space station yang lama bernama Argo. Korang akan bermain merentasi galaksi, mengambil bounty dan jobs dari NPC untuk melengkapkan kapal anda.

Pemain akan berlawan bagi seorang pemimpin dimana takhtanya di rampas oleh pakciknya. Perlawanan perang ini berdasarkan latar belakang perang saudara yang penuh dendam.
BattleTech kini berada dalam closed-beta untuk backers crowdfunding mereka. Dari perspektif tabletop, pemain haruslah pandai membuat keputusan yang strategik dari segi posisi, arah pemandangan dan pengurusan kru. Heat level menunjukkan key role untuk memastikan unit-unit anda masih gah untuk beroperasi dari satu perlawanan ke satu perlawanan.


Football Manager 2016: Baru Versi Beta, Dah Terasa Best!

Rakan kami di SemuanyaBola.com telah mencuba beta Football Manager 2016. Dan dengar kata, edisi untuk tahun ini banyak perubahan menarik yang dibawakan oleh Sports Interactive. Jom dengar apa kata bro kita di SemuanyaBola mengenai ulasan mereka tentang beta ini! Silakan bro.

Football Manager 2016 (FM16) versi beta baru saja dilancarkan pada 29 Oktober 2015 (waktu Malaysia). Jadi kami tak melepaskan peluang untuk mencuba.
Seperti yang kami tulis dalam artikel sebelum ini, FM16 banyak menampilkan pembaharuan. Mari kita lihat pembaharuan yang dibawa oleh Sports Interactive dalam edisi FM16 kali ini.
Baca juga: Football Manager 2016: Cakap Banyak Tak Guna, Korang Boleh Ke Manage Team Bola?
1. Avatar Pengurus
Antaranya perubahan yang dibawa FM16 adalah kebolehan untuk mencipta avatar anda sendiri. Adakah anda jenis pengurus yang suka pakai baju sejuk seperti Arsene Wenger?
Atau adakah anda jenis pengurus yang sentiasa memakai sut ketika perlawanan seperti Rafa Benitez, Louis van Gaal dan Jose Mourinho?

2. Pemilihan Pasukan
Selepas mencipta avatar dan memilih database liga (kami memilih liga England, Sepanyol, Italy, Jerman dan Belanda), anda perlu memilih kelab untuk diurus.
Biasanya kami lebih suka bermula dengan lesen paling rendah dan unemployed. Kemudian, kami akan menyambar sebarang tawaran kerja dari kelab-kelab semi-profesional.
Tetapi untuk tujuan review, kami memilih Arsenal.

3. Attribute Terbaru Pemain
Untuk pasukan Arsenal, kami paling ingin tahu attribute 3 pemain: Hector Bellerin, Gabriel Paulista dan Francis Coquelin.
Ini kerana dalam FM15, attribute mereka agak rendah dan tak menggambarkan atrribute sebenar mereka.

Attribute untuk pemain-pemain bintang Arsenal masih tidak banyak berubah daripada FM15.
Cuma kami perasan stamina Mesut Ozil meningkat daripada 12 kepada 14. Finishing Alexis pula meningkat daripada 14 kepada 16.
4. Taktik Pasukan
Selepas melihat attribute terbaru pemain-pemain, sudah sampai masanya untuk mencipta taktikal pasukan.
Daripada mencipta taktikal baru, kami mengambil keputusan untuk menyusun taktikal Arsenal berdasarkan taktikal Arsene Wenger ketika ini.
Ini bermakna, Theo Walcott akan bermain sebagai penyerang sambil dibantu Ozil di belakangnya. Aaron Ramsey bermain di kanan. Alexis sebagai inside forward di sebelah kiri.
Manakala Santi Cazorla berpasangan dengan Francis Coquelin di tengah.

Arsenal bermain dengan falsafah fluid football, bermentalitikan attacking (ketika menentang pasukan lemah) dan counter (ketika menentang pasukan kuat).
Arsenal tidak menggunakan winger (melainkan jika Alex Oxlade Chamberlain bermain). Oleh itu, Hector Bellerin dan Nacho Monreal perlu naik dan memberikan keluasan (width) kepada pasukan ketika menyerang.

Kami suka bila FM16 mempunyai penerangan grafik bagi setiap arahan taktikal pasukan. Ini memudahkan pemain baru untuk memahami fungsi setiap taktikal pasukan.
5. Tugas setiap pemain:
Theo Walcott – Walcott bermain seperti advanced forward atau poacher. Tetapi dalam falsafah fluid football, penyerang juga perlu melakukan kerja defensif. Oleh itu kami berikan Walcott tugas sebagai defensive forward (defend).
Alexis Sanchez – tak susah untuk memberi deskripsi tugas Alexis dalam dunia sebenar. Beliau adalah inside forward (attack).
Mesut Ozil – Dalam perlawanan sebenar, Ozil gemar bergerak ke kawasan sayap (moves off channel) untuk membantu mengekalkan penguasaan bola Arsenal. Terutamanya bila Alexis dan Ramsey gemar masuk ke tengah. Attacking midfielder (attack).
Aaron Ramsey – Di kanan, Ramsey tak bermain sebagai winger. Wenger pernah menjelaskan, Ramsey hanya berada di kanan untuk melindungi bek kanan Arsenal. Jadi tugas Ramsey di kanan adalah wide midfielder (attack).

Francis Coquelin – ball winning midfielder (defend)
Santi Cazorla – Kami keliru antara deep-lying midfielder atau roaming playmaker. Tetapi jika dilihat dalam perlawanan sebenar, Cazorla diberi lesen untuk roaming apabila Arsenal menguasai bola. Jadi kami memilih roaming playmaker (support).
Hector Bellerin – Sebagai satu-satunya pemain Arsenal yang mengekalkan width di sebelah kanan, Bellerin perlu menyerang sebagai winger dan bertahan seperti full back. Jadi tugas beliau adalah wing back (attack).
Nacho Monreal – Berbeza dengan Bellerin, Monreal mempunyai sokongan Ozil dan Alexis di sayap kiri. Jadi tugas beliau adalah full back (attack).
Per Mertesacker & Laurent Koscielny – ball-playing defender (stopper & cover)
Petr Cech – sweeper keeper (support).
6. Mencipta Rutin Pertahanan dan Serangan Sepakan Sudut
Ini satu lagi penambahan yang kami suka.
Dalam FM16 kali ini, anda boleh menyusun kedudukan pemain anda dengan bantuan grafik. Anda hanya perlu drag pemain ke posisi yang mereka perlu pertahankan/serang.

Apa yang lebih menarik lagi, dalam FM16 anda boleh melaksanakan strategi zonal marking + man marking (seperti dalam gambar di bawah) untuk bertahan dalam situasi sepakan sudut.
Sebelum ini dalam FM15, hanya maksimum 2 pemain saja yang boleh bertahan secara zonal.

7. Masa Untuk Bermain!
Perlawanan pertama kami adalah menentang pasukan simpanan Arsenal. Dan kami cuba mengarahkan Arsenal bermain seperti Arsenal dalam dunia realiti.
Kami tak menekankan aspek penguasaan bola. Sebab itulah kami tak mengarahkan Arsenal supaya retain possession.
Sebaliknya kami mahu bola segera digerakkan ke kawasan final third. Jadi kami menaikkan tempo permainan dan menggalakkan pemain bermain dengan lebih banyak direct passes.

Hasilnya selepas habis separuh masa pertama, kami mendahului 4-0. Ya, kami hanya menentang pasukan simpanan. Tetapi pemain kami baru 2 hari bermain menggunakan taktikal yang kami reka.

Ramsey dan Walcott masing-masing menjaringkan 2 gol. Malah Ramsey sendiri mendapat 5 shots on target.
Pemain yang paling banyak membuat hantaran adalah Santi Cazorla. Ini bersesuaian dengan statusnya sebagai playmaker tunggal pasukan.
Tetapi apa yang menariknya, dalam separuh masa pertama saja, Cazorla sudah melakukan 9 key passes.
8. Pertukaran Separuh Masa Kedua
Pada separuh masa kedua, kami memasukkan majoriti pemain England untuk melihat kualiti Calum Chambers, Alex Oxlade Chamberlain, Kieran Gibbs dan Alex Iwobi.
Olivier Giroud juga dimasukkan sebagai target man (support). Dengan kemasukan Giroud sebagai target man dan Chamberlain sebagai winger, pasukan kami tampil lebih direct.
Kami kehilangan sedikit ball possession dan kerap hilang bola di kawasan final third, tetapi secara keseluruhannya masih selesa di bahagian pertahanan.
Larian direct Chamberlain akhirnya membuahkan hasil apabila beliau menghasilkan hantaran cantik yang disudahkan oleh Alexis.

9. Analisis perlawanan dengan ProZone
Ini adalah satu lagi penambahan yang dialu-alukan oleh peminat statistik bola sepak seperti kami.
Dengan ProZone, kami dapat menganalisis keberkesanan taktikal pasukan, kebolehan pemain, kekuatan dan kelemahan pasukan lawan.
Sebagai contoh, daripada analisis ProZone kami mendapati majoriti percubaan kami dibuat dalam kawasan kotak penalti. Ini sesuatu yang bagus.

Dengan ProZone juga kami mendapati Walcott bermain dengan baik di posisi penyerang.
Alexis pula mampu membuat percubaan tepat ke arah gol apabila keempat-empat percubaannya mengenai sasaran.
Tetapi beliau perlu belajar membuat placing kerana satu golnya dijaringkan apabila beliau membuat placing ke kawasan far post.

10. Kesimpulan
Secara keseluruhannya, kami sangat berpuas hati dengan apa yang kami alami ketika bermain FM16.
Walaupun enjin 3D perlawanan masih lagi di takuk lama, bantuan grafik untuk arahan taktikal pasukan dan pemain adalah penambahan yang bagus, terutamanya kepada pemain baru.
Penambahan ProZone juga membolehkan anda merasai sendiri pengalaman menjadi jurulatih bola sepak sebenar. Malah ia boleh menjadi penentu aras sama ada taktikal/pemain anda bagus atau tidak.

Football Manager 2016 akan berada di pasaran bermula 13 November 2015. So, amacam? Dah ready untuk bersengkang mata untuk membawa pasukan korang ke puncak kejayaan?


Game Bulanan PlayStation Plus Ogos 2022 – Yakuza, Tony Hawk, Little Nightmares, Unrailed

Bulan baharu, game-game baharu. Jom kita tengok apa yang ada untuk bulan ini!
PlayStation Asia telah mengumumkan senarai game bulanan yang akan diberikan dalam langganan PlayStation Plus untuk pasaran Asia bagi bulan Ogos 2022.
Ianya adalah seperti berikut, yang boleh diambil dari 2 Ogos hingga 5 September 2022 untuk ketiga-tiga tahap Essential, Extra dan Deluxe:
Yakuza: Like A DragonTony Hawk’s Pro Skater 1+2 Little Nightmares Unrailed!

Bagi korang yang masih belum ambil game-game percuma untuk bulan Julai 2022, korang masih ada masa sehingga 1 Ogos ini.


FIFA Akan Lancarkan Game Bola Sepak Sendiri Untuk Menyaingi EA Sports FC, Dibangunkan Studio Lain

EA telahpun mengumumkan berita yang dijangka ramai, iaitu perpisahan antara game bola sepak keluaran EA Sports dengan Persekutuan Persatuan Bola Sepak Antarabangsa (FIFA).
EA akan menggunakan jenama FIFA dalam game bola sepak mereka buat kali terakhir pada tahun ini, dan bermula tahun hadapan, game bola sepak mereka akan dikenali sebagai EA Sports FC.
Sejurus EA mendedahkan pengumuman ini, pihak FIFA juga telah memberi respon.
FIFA berkata perpisahan daripada EA membenarkan mereka untuk melancarkan beberapa game bola sepak yang dibangunkan oleh studio-studio dan penerbit-penerbit pihak ketiga, lapor VGC.
FIFA menyatakan yang mereka akan “menyediakan lebih banyak pilihan kepada para peminat bola sepak dan gaming” mengjelang Piala Dunia Qatar 2022 dan Piala Dunia Wanita Australia & New Zealand 2023.
Menurut FIFA lagi, beberapa perbincangan sedang berjalan ketika ini dengan “peneraju penerbit-penerbit game, syarikat-syarikat media dan pelabur-pelabur” untuk pembangunan sebuah game simulasi bola sepak untuk tahun 2024, di mana ia tentunya bakal bersaing secara langsung dengan EA Sports FC.
Sebelum melancarkan game “utama” tersebut, FIFA juga kini sedang membangunkan dan merancang untuk mengeluarkan beberapa game “bukan simulasi” lain sekitar suku ketiga tahun ini, yang mana salah satu daripadanya digambarkan sebagai “pengalaman gaming yang sesuai” menampilkan Piala Dunia Qatar 2022.
Dalam satu nada yang agak keras, Presiden FIFA, Gianni Infantino menegaskan yang hanya game-game yang membawa lesen rasmi mereka akan dikira sebagai game bola sepak “sebenar”.
“Saya boleh jamin bahawa satu-satunya game yang asli, sebenar yang memiliki nama FIFA adalah yang terbaik untuk para gamer dan peminat bola sepak,” ujar Infantino.
“Hanya judul FIFA merupakan game global, asli. FIFA 23, FIFA 24, FIFA 25, dan FIFA 26 dan seterusnya — yang tetap adalah nama FIFA dan ia akan kekal selamanya dan kekal yang terbaik.”
Menarik untuk kita nantikan studio dan penerbit manakah yang bakal ditugaskan oleh FIFA untuk membangunkan game bola sepak utama baharu mereka selepas hampir 30 tahun bekerjasama dengan EA Sports.


Doom: Open Beta & DLC Diumumkan!

Tertutuplah tirai closed beta untuk Doom tempoh hari. Tidak lama lagi, para gamers berpeluang mencuba Doom melalui open beta pula!
Bila open beta ini akan berlangsung? Ia akan bermula pada 15 April (12.00 pm) dan berakhir pada 17 April (12.00 pm).
Rob Gronkowski, Thierry Henry dan Pete Hines pon main Doom!
Dalam open beta ini, korang akan berpeluang mencuba 2 buah mode multiplayer iaitu:

Team Deathmatch
Warpath (Menyerupai mode king of the hill)

Disamping itu, kedua mode ini bakal dimainkan pada 2 peta yang dikenali sebagai Heatwave dan Infernal.
Disamping itu, Bethesda mengumumkan pelan mereka untuk DLC Doom. Mulai 13 May, pemain boleh mendapatkan akses untuk DLC yang mengandungi:

3 buah peta baru
Sebuah senjata baru
Satu watak demon yang boleh digunakan
Sebuah set armor
Sebuah equipment
Hack modules dan taunt yang baru
Corak dan warna baru untuk pengubahsuaian armor

DLC ini dijangka berharga sekitar RM 100.00 tetapi tiada nilai sebenar yang ditetapkan lagi.
DLC sebegini mempunyai sejarah yang negatif kerana ia memecah-belahkan komuniti kepada peta vanilla dan juga peta premium. Kita nantikan apa komen komuniti kelak.


Dynasty Warriors 9 Telah Diumumkan Oleh Koei Tecmo Akan Menemui Peminat!

Peminat-peminat siri Dynasty Warriors kini boleh lompat kegembiraan!

Koei Tecmo telah mengumumkan bahawa Dynasty Warriors 9 kini sedang dibangunkan oleh studio Omega Force. Keluaran terbaru ini dikatakan akan mempunyai ciri cuaca dinamik disamping kitaran siang/malam.
Ia juga dikatakan akan memberikan pemain untuk melakukan eksplorasi dalam dunia yang lebih luas dan muka bumi yang pelbagai. Seperti siri-siri yang sebelumnya, pemain akan disediakan akses kepada lebih daripada 80 watak dalam usaha menyelesaikan misi-misi.

Pada pendapat kami, ini adalah satu pengumuman yang menarik memandangkan studio Omega Force kini boleh mengaplikasikan pengalaman-pengalaman baru yang diperolehi melalui pembikinan Hyrule Warriors dan Dragon Quest Heroes II dan digunakan dalam Dynasty Warriors 9.
Buat masa ini, tiada pengumuman mengenai tarikh penerbitan dan platform pilihan bagi Dynasty Warriors 9 akan muncul.

Kini sedang dibangunkan oleh Omega Force – jomgaming.my/Ifb4H
Posted by JomGaming on Khamis, 11 Mei 2017


Netflix Umumkan Sedang Bikin Filem Live-Action Gundam Bersama Pengarah Kong: Skull Island

Netlifx semakin lama semakin rancak mengadaptasi francais-francais popular untuk dibawa masuk ke platform penstriman itu.
Terbaharu, Netflix dan Legendary telah mengumumkan yang mereka sedang mengadaptasi filem live-action berdasarkan francais Gundam, lapor Polygon.
Antara individu yang akan mengetuai adaptasi ini ialah pengarah Kong: Skull Island, Jordan Vogt-Roberts dan penulis komik Saga, Y: The Last Man, Brian K. Vaughan. Netflix menyatakan yang jalan cerita untuk filem ini masih lagi dirahsiakan.
Gundam merupakan sebuah jenama global, dicipta oleh Yoshiyuki Tomino yang telah diadaptasi ke pelbagai media seperti siri animasi, manga, game, permainan dan banyak lagi.
Buat masa ini Netflix belum mendedahkan sebarang butiran lanjut tentang filem adaptasi Gundam.


Microsoft Memperkenalkan Sistem Achievements Baru Untuk Xbox One, Akan Ada “Careers” Dan Ganjaran

Korang tidak puas hati dengan sistem Achievements Xbox sekarang? Memburu Gamerscore tidak berhasil lagi buat korang? Jika ya, Microsoft mungkin ada jalan penyelesaiannya.
Menurut Windows Central, sistem Achievements Xbox yang baru akan diperkenalkan oleh Microsoft akan kelihatan lebih daripada sekadar Gamerscore.

Sistem “Careers” yang baru akan berganding bahu dengan program Achievements sekarang yang telah dicipta sejak generasi yang lepas. Ini akan ditambah untuk diberikan kepada pemain yang fokus terhadap yang mana majoritinya menghabiskan masa bermain mereka kepada satu-satunya game kegemaran mereka.
Pemain akan mendapat “levels” dalam sistem Careers ini serta juga akan mendapat ganjaran seperti loot crates dengan item-item kosmetik untuk sistem Avatar yang baru. Penambahan “Quests” akan menjadi sebahagian daripada sistem terbaru ini yang akan terikat dengan sesetengah game.
Subdomain terbaru untuk halaman Xbox Live juga akan ada dan akan dihubungkan ke sistem Achievements dan Careers baru.
Ini masih lagi menjadi khabar angin buat masa sekarang. Apa-apa pun, kita hanya perlu nantikan pengumuman rasmi dari pihak Microsoft tentang sistem terbaru ini.


Tom Clancy’s Elite Squad, Game Mobile RPG Dari Ubisoft, Sudah Boleh Pra-Daftar Di Android Dan iOS Sekarang

Masih ingat game mobile RPG dari dunia Tom Clancy’s yang diumumkan Ubisoft pada E3 2019? Ada perkembangan terbaharu.
Tom Clancy’s Elite Squad sudah boleh para pemain membuat pra-pendaftaran untuk iOS di sini, dan Android di sini. Berita ini diumumkan melalui satu trailer sinematik terbaharu yang dikeluarkan semasa acara Ubisoft Forward yang berlangsung awal pagi tadi.

Tom Clancy’s Elite Squad adalah sebuah game mobile RPG yang mengumpulkan karakter-karakter ikonik Tom Clancy’s dari dunia Rainbow Six, Ghost Recon, The Division dan Splinter Cell. Pemain akan mengarahkan pertarungan 5v5, serta akan ada perlawanan antara pemain vs pemain dan guild vs guild.
Buat masa ini, Ubisoft masih belum umumkan bilakah game ini akan dilancarkan sepenuhnya.


Fall Guys: Server Sesak Pada Hari Pelancaran, Kena Bom Reviu, Kemudian Kembali Positif

Semalam merupakan hari yang cukup sibuk untuk Fall Guys: Ultimate Knockout dan pembangunnya, Mediatonic.
Game seumpama battle royale yang comel ini telah dilancarkan sepenuhnya semalam, serentak dengan ia masuk ke dalam barisan game percuma PlayStation Plus.

Sejak sesi percubaan beta lagi game ini sudahpun ‘meletop’, apatah lagi semasa hari pelancarannya, sehinggakan nampaknya Mediatonic tidak melakukan persediaan yang mencukupi bagi menghadapi kejutan jumlah pemain yang begitu ramai. JomGaming juga merupakan sebilangan besar pemain yang tidak dapat masuk ke dalam server Fall Guys semasa mencubanya malam tadi.
Walaupun pihak mereka bertungkus-lumus untuk memberikan pengalaman yang lancar pada hari pertama, sesetengah peminat mula mengebom bom game ini di Steam dengan reviu negatif kerana kecewa tidak dapat bermain game yang mereka tidak sabar untuk cuba ini.

https://twitter.com/FallGuysGame/status/1290701280533504001?s=20

Namun, selepas akaun Twiiter Fall Guys memohon agar peminat sama-sama bersabar dan tidak memberikan reviu negatif sedemikian, laman game tersebut di Steam telah kembali dengan reviu-reviu yang positif.

https://twitter.com/FallGuysGame/status/1290718178755203073?s=20

Walau bagaimanapun, isu server yang sesak ini sudah kembali pulih. Ketika artikel ini ditulis, kami sudahpun dapat bermain Fall Guys tanpa sebarang masalah.
Fall Guys: Ultimate Knockout kini boleh dimainkan di PC dan PS4.


Review Grand Theft Auto V Di Steam Sekarang Lebih Teruk Berbanding No Man’s Sky!

Review Grand Theft Auto V di Steam sekarang lebih teruk daripada No Man’s Sky? Biar betul!?

Siapa yang tidak kenal dengan No Man’s Sky. Sebuah game yang menjanjikan seribu satu potensi dalam dunia eksplorasi angkasa lepas, akhirnya mengeluarkan sebuah video game yang sangat mengecewakan. Boleh dikatakan game yang mendapat kritikan paling teruk sepanjang tahun lalu.
JomBaca: Siasatan ASA Berakhir, Hello Games Didapati Tidak Bersalah Dalam Mempromosikan No Man’s Sky
Namun, sebagai sebuah game yang sangat mengecewakan, ia tetap memiliki review yang lebih baik berbanding video game ke-4 paling laris dalam sejarah kini, iaitu Grand Theft Auto V. Semasa artikel ini ditulis, hanya 18 peratus daripada review GTA V dalam tempoh 30 hari lalu memberikan reaksi positif, manakala No Man’s Sky mengumpulkan 52 peratus reaksi positif dalam tempoh yang sama.
Laman Grand Theft Auto V di Steam.
Laman No Man’s Sky di Steam.
Bagi yang mengikuti perkembangan game masakini, korang mesti tidak terkejut dengan review yang sebegini rupa. Baru-baru ini telah timbul satu kontroversi yang meletup dalam komuniti GTA V, terutamanya dalam komuniti modding di PC.
Take-Two (syarikat induk Rockstar) telah mengambil tindakan undang-undang terhadap pasukan modder yang cukup terkenal dalam komuniti GTA V, iaitu OpenIV. Peguam Take-Two telah telah menghantar surat kepada OpenIV untuk menghentikan segala pengagihan terhadap software modding tersebut. Pelbagai tindakan yang telah dilakukan komuniti gamers ini, antaranya memberikan review yang sangat teruk di Steam.
Dan minggu lalu, Rockstar telahpun mengeluarkan kenyataan rasmi mereka berkenaan isu ini dan OpenIV kembali beroperasi seperti sedia kala. Walaupun begitu, nampaknya kemarahan para pemain masih belum reda dan review di Steam masih lagi terkena tempias daripada kontroversi ini.

Dari satu sisi yang lain pula, No Man’s Sky yang memiliki review yang agak baik ini juga disebabkan apa yang terdapat dalam game ini sekarang adalah jauh lebih baik berbanding semasa ia dilancarkan. Pihak developer telah menampilkan pelbagai kemaskini, antaranya The Path Finder dan kemaskini grafik untuk PS4 dan PS4 Pro.
JomBaca: GTA Online: Misi Bertemakan Makhluk Asing Akan Datang? Saksikan Video UFO Terhempas Ini


King of Fighters XIV: Menemui Peminat Ogos Nanti!

Atlus sebagai pengedar rasmi untuk KOF XIV telah mengumumkan tarikh pelancaran fighting game ini. Jom layan trailer untuk KOF XIV!
Menurut SNK Playmore, King of Fighters XIV akan mempunyai jalan cerita baru tetapi enggan memberikan sebarang sinopsis mengenainya buat masa ini.
KOF XIV bakal mengetengahkan sebanyak 50 watak apabila dipasarkan pada Ogos ini. Dengan kehadiran pelbagai watak baru serta watak-watak yang telah lama menyepi seperti Geese Howard, Angel dan juga Nakoruru!
Adakah ini merupakan sebuah hint yang menyatakan sambungan siri Samurai Showdown boleh menjadi kenyataan!?
King of Fighters XIV akan berada dipasaran mulai 23 Ogos eksklusif buat PlayStation 4.


Tarikh Pelancaran The Witcher: Monster Slayer Diumumkan, Bakal Tiba Ke iOS, Android Bulan Ini

Setelah mengadakan sesi percubaan untuk iOS di tiga buah negara Asia Tenggara termasuk Malaysia pada tahun lalu, CD Projekt Red nampaknya sudah bersedia untuk pelancaran penuh game seumpama Pokemon Go versi dunia Witcher ini.
The Witcher: Monster Slayer akan dilancarkan sepenuhnya pada 21 Julai 2021 untuk pasaran seluruh dunia di iOS dan Android.
Untuk pengguna Android, korang sudah boleh mula pra-daftar sekarang untuk mendapatkan notifikasi sebaik sahaja game tersebut dilancarkan. Bukan itu sahaja, sesiapa yang melakukan pra-pendaftaran akan menerima Kaer Morhen Steel Sword di mana ia akan memberi 10% lebih Experience Points untuk setiap raksasa yang pemain hapuskan.

Prepare your phones for the worldwide premiere of The Witcher: Monster Slayer — coming to iOS and Android for free on July 21st! Android users can pre-register right now on the Google Play Store: https://t.co/wwzcA7PW4zSee you on the Path!#TheWitcherMonsterSlayer pic.twitter.com/rFfYXl6pIG— The Witcher: Monster Slayer (@TheWitcherMS) July 2, 2021

The Witcher: Monster Slayer diumumkan secara rasmi pada Ogos lalu. Ia merupakan game mobile bergenre augmented-reality (AR). Senang cerita, game ini akan mengangkat pemain sebagai seorang Witcher ke merata lokasi untuk menangkap dan menghapuskan raksasa seumpama Pokemon Go.
The Witcher: Monster Slayer akan turut menyajikan naratif penceritaan dalam dunia siri Witcher, namun ia akan menggunakan latar belakang jauh lebih ke belakang sebelum kemunculan Geralt of Rivia.


Battlefield Mobile Diumumkan Untuk 2022, Berbeza Dengan Versi PC/Konsol Untuk 2021

Setelah sekian lama mendiamkan diri dan bermacam laporan yang hadir, EA dan DICE akhirnya secara rasmi mendedahkan sedikit apakah sebenarnya projek-projek Battlefield yang mereka sedang bangunkan.
Dalam satu kenyataan baharu di laman web rasmi EA, pengurus besar DICE, Oskar Gabrielson mendedahkan Battlefield baharu untuk PC dan konsol masih dalam perancangan untuk dilancarkan pada hujung tahun ini. Beliau turut berkata bahawa ini merupakan projek Battlefield terbesar yang pernah mereka usahakan, hasil kerjasama dengan Criterion, DICE LA dan Gothenburg.
Tidak banyak butiran khusus yang didedahkan dalam kenyataan kali ini, sebaliknya hanya menyatakan info umum seperti game itu nanti akan memiliki segala macam yang disukai tentang Battlefield, iaitu skala epik, peperangan ketenteraan sepenuhnya, detik-detik tidak dijangka, kemusnahan yang mengubah game, lebih ramai pemain — dengan kuasa konsol generasi terkini dan PC.
Pendedahan penuh akan diadakan ‘dalam masa terdekat’.
Kemudian, Gabrielson turut mengumumkan sesuatu yang agak mengejutkan. Battlefield versi mobile telah diumumkan.
Beliau menekankan di sini bahawa versi mobile dan versi PC/konsol adalah dua game yang berbeza. Game mobile ini dibangunkan dari dasarnya oleh iToys untuk memudahkan Battlefield dimainkan di mana-mana sahaja, untuk telefon pintar dan tablet.
Battlefield versi mobile dikatakan telah diprototaip sejak beberapa tahun dan ia akan dilancarkan pada tahun 2022.
Seperti juga versi PC/konsol, versi mobile ini juga masih belum ada judul rasmi yang diumumkan.
Sama-sama kita nantikan bilakah acara pendedahan penuh Battlefield baharu ini akan diadakan oleh DICE.


The Last of Us Part II Dilaporkan Akan Dikeluarkan Pada Tahun Ini, Menurut Penjual Game Dari Australia

Adakah tahun ini adalah tahunnya?

Sebelum ini telah banyak khabar angin mengatakan game eksklusif dari PlayStation yang paling dinantikan, The Last of Us Part II (TLOU2) bakal dikeluarkan pada tahun ini. Terbaru, ada lagi cakap-cakap yang menguatkan lagi ura-ura ini.
Dua penjual game yang berpangkalan di Australia, Harvey Norman dan EB Games telah meletakkan yang TLOU2 akan dilancarkan pada tahun 2018. Harvey Norman meletakkan yang game ini “bakal tiba 2018 (coming in 2018)”, walau bagaimanapun, EB Games pula menyatakan “akan disahkan pada 2018 (TBC 2018)”.
Di bawah adalah screenshot bagi kedua-dua laman jualan itu yang berjaya diambil oleh The Nerd Mag:

Seperti biasa, ini hanyalah khabar angin yang mungkin benar atau mungkin hanyalah placeholder yang diletakkan oleh kedua-dua kedai ini. Apa pun laporannya, kita tunggu sahajalah pengumuman rasmi yang bakal dibuat Sony, yang mana kemungkinan besar tarikh pelancaran TLOU2 akan diumumkan semasa acara E3 nanti.
JomBaca: Naughty Dog Sudah Siap Buat Sesi Percubaan The Last of Us Part II, Kata Pelakon Suara Joel


Final Fantasy XII HD Remaster Telah Diumumkan Untuk PS4!

Square Enix telah mengumumkan HD remaster untuk Final Fantasy XII, FFXII: The Zodiac Age untuk PS4 pada tahun 2017!

Setelah menunggu berabad lamanya, remaster ini akan berdasarkan re-release di Jepun, iaitu Final Fantasy XII: International – Zodiac Job System. Di samping itu, ianya juga akan menonjolkan penambahbaikkan dari segi grafik,ciri-ciri tertentu dan juga dari segi gameplay.

Latar belakang, model karakter dan juga cutscene akan dibuat semula supaya sesuai dengan keupayaan generasi terkini. Audio juga akan menjadi audio kualiti tinggi dan 7.1, dengan kedua-dua Bahasa Jepun dan Bahasa Inggeris sebagai pilihan di dalam options.

Musik juga akan mempunyai dua versi, iaitu versi asal dan versi remastered. Masa loading juga akan dikurangkan dan ianya akan mempunyai ciri auto-save.
Korang boleh lihat trailer untuk remaster ini di bawah!


Street Fighter 5: Siri Character Intro: Necalli – Sang Sapurba Aztec!

Street Fighter 5 coming soon! Jadi Capcom telah melancarkan series video introduction untuk setiap character yang ada dalam roster! Jom layan!

Necalli adalah character terbaru yang diperkenalkan di dalam SFV ini. Seorang pahlawan purba Aztec, Necalli mempamerkan gaya berlawan yang ganas dan berserker! Kitorang suka tengok mamat purba nih activate V-Trigger dia dan rambut dia menyala kemerahan!
Yang pasti, story Necalli nih masih belom direveal sepenuhnya. Adakah kehadirannya akan menjadi jalan cerita utama dalam Street Fighter 5 nanti? Sama-sama kita nantikan!


Apabila nostalgia melanda gamers yang pernah memiliki PlayStation 1, korang mesti ingat dan pernah main game Crash Bandicoot ini.

Secara asalnya, Crash Bandicoot merupakan trilogi untuk tiga game: Crash Bandicoot, Crash Bandicoot 2: Cortex Strikes Back dan Crash Bandicoot 3: Warped yang dibangunkan oleh Naughty Dog pada tahun 1996 sehingga 1999 khas untuk PlayStation 1.

Kini, selepas lebih daripada 20 tahun game trilogi ini berada dalam ingatan pahit manis peminat, kenangan mereka bermain game bergenre platform ini dibangkitkan semula oleh kerjasama Vicarious Visions dan Activision dalam kompilasi ketiga-tiga game berjudul Crash Bandicoot N. Sane Trilogy dikeluarkan pada 30 Jun 2017. Jom kita baca review Crash Bandicoot N. Sane Trilogy: Boleh Beli or Boleh Blah!?
Bermulalah alkisah sebuah haiwan bandicoot bernama Crash
Crash Bandicoot adalah sejenis haiwan antropomorfisme iaitu mempunyai perwatakan seperti manusia tinggal di sebuah pulau fiksyen berdekatan dengan Australia, Wumpa Islands dan Crash tinggal bersama adiknya yang bernama Coco Bandicoot. Namun, kehidupan indah dan bersahaja Crash di pulau diganggu apabila diculik oleh Dr. Neo Cortex dan sekaligus, Crash dapat meloloskan diri daripada dimanipulasikan oleh Dr. Cortex.
Crash dibantu oleh Aku Aku di mana Aku Aku meletakkan topengnya di merata tempat untuk memberikan kuasa halimunan kepada Crash
Untuk menghadapi cabaran daripada anasir-anasir jahat, Crash dibantu oleh adiknya, Coco dan juga seorang roh bomoh bernama Aku Aku yang menolong Crash menjadi kebal daripada serangan musuh.
Apa yang menarik tentang game remastered ini?
Secara jujurnya, ini merupakan pertama kali saya bermain trilogi Crash Bandicoot dan saya berpeluang untuk menikmati visual trilogi Crash Bandicoot dalam HD berbanding melihat grafik asal PlayStation 1.
Bagi pemain yang pernah main trilogi asal, anda tidak akan kecewa dengan setiap butiran asal dalam Crash Bandicoot dinaiktarafkan ke definisi lebih tinggi. Vicarious Visions juga pernah berkata yang mereka sebenarnya membina semula siri Crash Bandicoot dan hasilnya sangat menakjubkan.

Untuk gameplay pula, anda akan berlari dan melompat bagi mengumpul buah Wumpa (kumpul 100 buah dapat nyawa lebih!) serta berputar menghancurkan kotak yang mempunyai khazanah seperti nyawa, topeng Aku Aku dan banyak lagi.
Lebih-lebih lagi untuk N. Sane Trilogy ini, pemain akan diberi save secara manual atau automatik, checkpoint dalam setiap level, cabaran masa dan juga kebolehan untuk bermain adiknya, Coco dalam ketiga-tiga game Crash Bandicoot ini.
Riang ria seperti Crash, Coco Bandicoot serta jangan lupa cari tanda ”?” seperti di sebelah kanan Coco untuk Bonus Path
Setiap level dalam ketiga-tiga Crash Bandicoot memerlukan kerja keras anda untuk menghancurkan segala kotak untuk mendapatkan gem atau kristal. Trilogi Crash Bandicoot tidak lengkap tanpa bos-bos jahat yang mempunyai helah mereka tersendiri seperti Papu Papu, Ripper Roo dan banyak lagi.

Jangan lupa juga untuk cari Bonus Path dan hancurkan segala kotak dalam Bonus Path itu. Jika tak… patah tulang belakang Crash.
Adoi.. sakitnya
Jika anda menyelesaikan cabaran masa dalam Crash Bandicoot 2 dan Crash Bandicoot 3, anda juga dapat kumpul relic. Setiap tiga masa terpantas akan dapat relic emas, perak dan gangsa.
Khazanah keluar… dari belakang Crash!
Terdapat juga level-level lain lagi seperti Death Route (anda harus tidak mati sepanjang level itu untuk mendapat akses level itu) dan juga beberapa level rahsia berada dalam game ini. Korang yang dapat masuk ke level-level ini, saya memang berikan tabik hormat!
Secara Kesimpulannya
Sebagai pemain generasi konsol baru, Crash Bandicoot N. Sane Trilogy merupakan game paling susah saya pernah main dalam hidup saya. Saya tak keseorangan, ramai lagi rasa Crash Bandicoot baru ini agak susah. Pastikan anda langgar kotak checkpoint dan bersabar melompat serta berputar, anda pasti berjaya.
Walau apa-apa pun, saya amat kagum akan usaha Vicarious Visions mengembalikan Crash ceria serta bermain sambil mendengar muzik latar belakang comel penuh dengan drum dan marimba.
Bagi pendapat saya, Crash Bandicoot N. Sane Trilogy ini sesuai dimain bagi semua lapisan umur dan semestinya sesuai untuk ibu bapa yang pernah membesar dengan game Crash Bandicoot serta bermain bersama anak-anak mereka. Mesti best punya!
Keputusan – BOLEH BELI or BOLEH BLAH?
Crash Bandicoot N. Sane Trilogy bukan setakat game remastered biasa tetapi antara game yang berjaya menangkap memori pahit getir dan juga indah semasa Crash Bandicoot mula dilancarkan lebih 20 tahun yang lalu.
Walaupun game platformer ini agak susah dan anda harus rajin untuk ketahui segala perjalanan Crash lalui, Crash Bandicoot N. Sane Trilogy dilengkapi dengan pelbagai elemen baru yang menjanjikan pengalaman gempak untuk pemain asal game serta pemain baru seperti saya.
BOLEH BELI
+ Grafik HD yang sangat lawa.
+ Muzik latar belakang dan audio comel.
+ Lebih mencabar daripada asal.
+ Seronok dimainkan untuk semua peringkat umur.
BOLEH BLAH
– Gameplay sukar dan mencabar.
– Anda harus bersabar semasa bermain.
– Gameplay yang agak berulang-ulang.
– Harus ulang level banyak kali untuk mengumpulkan gem dan relic.
*Unit review Crash Bandicoot N. Sane Trilogy telah disediakan oleh NaGaming dan korang juga boleh dapatkan daripada mereka!


Nintendo Selitkan Mesej Tersembunyi Pada Switch Pro Controller

Sempat pula Nintendo selitkan easter egg dalam controller mereka. Nice one.

Seorang ahli Reddit telah menjumpai sebuah mesej tersembunyi dalam Switch Pro Controller dan ianya hanya boleh dilihat apabila analog kanan ditolak ke bawah. Mesej tersebut adalah “THX2 ALLGAMEFANS.”
Satu sentuhan easter egg yang menarik dari Nintendo khas untuk peminat-peminatnya.

Perkara sebegini bukanlah suatu yang baru, Microsoft juga pernah meninggalkan sebuah easter egg dalam konsol Xbox One S mereka yang memaparkan Master Chief yang comel.


Logitech PowerPlay – Gaming Dengan Mouse Wireless Tanpa Perlu Berhenti Untuk Mengecas!

Tak perlu disambungkan untuk mengecas, selama-lamanya!

Pada masa sekarang, sudah banyak gaming mouse wayarles boleh didapati di pasaran tetapi kepada sesiapa yang biasa menggunakannya pasti akan menghadapai satu masalah – bateri habis di saat-saat yang cukup tak kena masanya!
Logitech yang sudah pasti dikenali ramai atas produk-produk yang berkualiti, telah muncul dengan idea agar gaming mouse wayarles terus mempunyai bekalan bateri dengan suatu sistem yang dinamakan PowerPlay Wireless Charging System!
Mouse pad yang digunakan dalam sistem PowerPlay ini akan bertindak sebagai dua peranti iaitu wireless receiver dan juga wireless charger bagi mouse korang. Ini mempastikan gaming mouse korang tidak akan kehabisan bateri dan terus memberikan prestasi tanpa lag.
Buat masa ini PowerPlay Wireless Charging System ini hanya boleh digunakan dengan mouse keluaran Logiteh iaitu G903 dan G703. Saksikan video pengenalan bagi Logitech PowerPlay dibawah.


Xbox One “Scorpio” Akan Diumumkan Di E3 2016, Satu Lagi Model Diperkenal Tahun Depan!

Di sebalik khabar angin tentang PlayStation Neo yang lebih kuat, nampaknya Microsoft akan terlebih dahulu mengumumkan Xbox One versi baru.

Menurut blogger dan podcaster Microsoft, Brad Sams, Microsoft akan memperkenalkan sebuah Xbox One versi baru yang telah dipertingkatkan prestasinya dan beberapa peranti streaming di E3 2016 nanti.
Menurut Sams, yang melakukan livestream di YouTube, telah membincangkan mengenai maklumat yang beliau peroleh dari beberapa sumber. “Xbox mini adalah sesuatu yang sahih”, kata Sams.
Maklumat ini juga selari dengan tweet yang telah dikeluarkan oleh Editor laman web The Verge, Tom Warren yang mengatakan “Xbox baru di E3 akan 40 peratus lebih kecil.” The Verge juga mengatakan ia akan disertakan dengan sokongan 4K.
https://twitter.com/tomwarren/status/735469909749174272
Selain itu, Sams juga mengatakan sebuah hardware dengan versi yang lebih signifikan juga dalam perancangan, namun tidak akan diumumkan di E3 2016. Sams berkata ia kemungkinan akan diperkenalkan pada tahun hadapan.
Terkini, pihak Polygon juga telah melaporkan bahawa codename versi Xbox yang dikemaskini ini adalah “Scorpio”. Prestasi sasarannya adalah 6 teraflops, dan sekiranya ia benar, versi baru ini akan beroperasi 4 kali ganda lebih kuasa daripada Xbox One yang ada kini, iaitu ia hanya beroperasi sebanyak 1.32 teraflops.

Ia tidak berhenti di situ. Kotaku turut melaporkan bahawa Microsoft sedang menyediakan “sekurang-kurangnya dua model Xbox yang baru, dijangka dilancarkan dalam dua tahun yang akan datang ini. Model tahun ini akan menambah kapasiti hard drive-nya kepada 2TB. Manakala model tahun hadapan pula meningkatkan prestasi GPU yang seterusnya akan menyokong pengguna Oculus Rift.
JomBaca: Berita Kencang Untuk Xbox Di E3


Bila Kasut Nike Air Jordan Bertemu Dengan Super Nintendo

Pertembungan antara dua dunia.

Rekaan kasut yang menggabungkan Nike Air Jordan 4 dan Super Nintendo ini telah direka oleh Jonny Barry dari Freaker Sneaks. Pengumpul-pengumpul koleksi kasut mungkin ingin mendapatkan kasut ini segera kerana ia hanya dikeluarkan dengan kuantiti yang sangat terhad.
Harus diingatkan bahawa kasut ini bukanlah keluaran rasmi tetapi ideanya sememangnya sangat menarik.


Pereka The Witcher 3, Gwent: The Witcher Card Game Kini Berpindah Ke Techland

Nampaknya studio Techland berjaya menarik salah seorang bakat daripada CD Projekt RED untuk membangunkan game baru!

Damien Monnier merupakan salah seorang pereka senior di CD Projekt RED dan kini beliau telah berpindah ke studio di Finland iaitu Techland. Bagi mereka yang tidak mengenali, Techland lebih dikenali dengan dengan keluaran mereka seperti Dead Island, Dying Light dan Call of Juarez.
Bercakap dengan Eurogamer, Damien mengesahkan bahawa beliau akan terlibat dalam projek membangunkan sebuah game open world dan mempunyai unsur RPG. Sesuatu yang pastinya tidak asing bagi beliau di CD Projekt RED.
Beliau turut menyatakan bahawa game ini akan mempunyai mode single-player dan juga online co-op serta dijadualkan untuk terbit pada penghujung tahun 2018.


Battlefield 1 Telah Buang Karakter Wanita Dari Multiplayer Untuk Kekalkan Fakta Sejarah

Hasrat kita untuk menyaksikan karakter wanita dalam Multiplayer game terbaru dari DICE, Battlefield 1 nampaknya tidak kesampaian.

Beberapa bulan yang lalu, semasa Battlefield 1 belum diumumkan, terdapat khabar angin yang mengatakan siri Battlefield seterusnya akan menampilkan watak wanita dalam game tersebut.
Sebelum ini, dalam satu temu ramah bersama Eurogamer, pengarah kreatif DICE, Lars Gustavsson telah mengesahkan bahawa watak wanita akan ditampilkan dalam story campaign, namun, ia tidak akan muncul dalam Multiplayer.
Terkini, menurut laporan Digital Spy, programmer yang pernah bekerja dalam membikin Star Wars Battlefront, Amandine Coget telah mendedahkan mengapa mereka tidak membawakan watak wanita ke dalam Multiplayer.
Beliau mengatakan bahawa DICE pada mulanya ingin meletakkan karakter askar wanita dalam Multiplayer Battlefield 1, sama seperti yang mereka lakukan dalam Star Wars Battlefront. Dalam Star Wars Battlefront, para pemain boleh memilih untuk bermain sebagai lelaki mahupun wanita – baik di pihak Empire, mahupun di pihak Rebel Alliance.

Namun, semuanya berubah apabila DICE memutuskan untuk mengekalkan nilai fakta dan latar belakang sejarah Perang Dunia Pertama, yang akhirnya telah membuang niat mereka untuk memasukkan karakter askar wanita dalam Multiplayer.
Keputusan DICE ini sebenarnya telah membuat Coget sedikit marah. Di sebalik dua trailer (reveal trailer dan trailer E3) yang telah ditunjukkan yang sangat mengagumkan, kita boleh lihat bahawa unsur “fakta” itu tidaklah terlalu ditekankan di setiap perkara.
Golongan wanita mungkin tidak berada di barisan hadapan semasa perang sedang berlangsung, namun ia tidak mengubah hakikat bahawa golongan ini juga terlibat dalam peperangan dari pelbagai aspek. Jadi, mengapa DICE tidak melakukan sedikit perubahan dan meletakkan karakter askar wanita dalam game ini? Pasti ia akan menjadikannya lebih menarik!

Battlefield 1 akan dilancarkan di PC, PlayStation 4 dan Xbox One pada 21 Oktober 2016.
JomBaca: Battlefield 1: 7 Info Terbaru Mengenai Vehicles Yang Kita Tahu Setakat Ini!


Pelakon Elsie Dari Westworld, Shannon Woodward Sertai Barisan Pelakon The Last of Us Part II

Sesiapa yang mengikuti siri televisyen Westworld, pasti mengenali Shannon Woodward. Beliau yang memegang watak Elsie dalam siri TV keluaran HBO itu telah mendedahkan bahawa beliau telah menyertai barisan pelakon dalam video game Naughty Dog akan datang, The Last of Us Part II.

Dalam tweet yang dikeluarkan oleh Woodward, beliau mengatakan “saya sangat, sangat teruja di sini kerana saya berada di puncak. Neil Druckmann (pengarah kreatif Naughty Dog) membenarkan saya berlakon dalam The Last of Us Part II,” kata beliau sambil memuatnaik gambar bersama Druckmann.

I am embarrassingly over-excited here because I'm peaking. @Neil_Druckmann is letting me act in The Last Of Us:Part II . ❤ pic.twitter.com/XJUXxSlue7
— Shannon Woodward (@shannonwoodward) April 7, 2017
Woodward walau bagaimanapun tidak menyatakan sebarang maklumat tambahan. Semestinya pengumuman ini akan membuat kita mula berfikir – apakah watak yang bakal dibawa oleh Woodward?

JomBaca: Peminat The Last of Us, Pergi Tonton Filem Logan Sekarang – Kisah Penamat Yang Akan Membuat Anda Menangis
Sebelum ini, Druckmann juga telah mengumumkan bahawa Halley Gross, penulis skrip Westworld, akan turut menjadi co-writer, membantu beliau sendiri dalam menulis The Last of Us Part II.
The Last of Us Part II kini dalam pembangunan untuk PS4. Ia telah diumumkan semasa acara PlayStation Experience 2016 lalu. Anda boleh saksikan trailer-nya di sini.
Tiada tarikh diumumkan bagi pelancaran game ini.


Berserk Warriors: Teaser Trailer Ber-Tentacle Tawan Hati Peminat! Tarikh Pelancaran Jepun Diumumkan!

Nampaknya selepas sambutan ‘hangat’ terhadap teaser trailer Berserk di E3 tempoh hari, Koei Tecmo telah mengumumkan tarikh pelancaran game ini bagi pasaran Jepun!

Dapat dilihat dari flier yang diedarkan di Jepun ini, Berserk Warrior akan dilancarkan di Jepun pada 21 September – bagaimanapun tiada tarikh pelancaran versi Bahasa Inggeris diumumkan setakat ini!
Kelihatan daripada flier tersebut juga Guts dan Griffith akan ada di dalam Berserk Warrior – dan ianya akan berlangsung di dalam Golden Age arc dari manga Berserk! Jika korang lihat di bahagian bawah kanan seperti akan ada boss fight menentang Zodd!
Sementara itu, jom layan teaser trailer yang buat ramai peminat siri manga, anime Berserk ‘keresahan’. Bagi yang berpuasa itu, bookmark dulu, tengok lepas berbuka nanti!

Berserk Warrior akan diterbitkan bagi platform PS3, PS4 dan PS Vita. Versi Steam juga sedang dipertimbangkan – bagaimanapun edisi Bahasa Ingeris masih menjadi tanda tanya.


Bunuh Makhluk Pelik Seram Dalam Dunia VR Di Killing Floor: Incursion!

Tak puas membunuh makhluk aneh dalam Killing Foor 1 dan 2? Hah ni TripWire bagi lagi pengalaman FPS VR yang lagi seram.

Di dalam Killing Floor: Incursion, pemain akan bermain sebagai askar Horzine Security Forces bersama team mereka melawan makhluk Zed dengan pelbagai pilihan senjata seperti pistol, pisau dan banyak lagi. Dalam VR!

Pemain dapat explore kawasan tersebut sambil mencari senjata dan ammo serta tempat yang paling strategik untuk melawan makhluk makhluk tersebut. Berlawan dalam environment yang seram seperti rumah ladang sampai lah ke makmal yang maju jaya untuk unlock rahsia latarbelakang makhluk makhluk Zed ini.


Riot Games Membeli Saham Studio Animasi Yang Hasilkan Arcane, Fortiche

Pembangun League of Legends, Riot Games telah mengumumkan pelaburan yang besar ke dalam studio animasi yang menghasilkan siri animasi Arcane.
Melalui satu kenyataan yang dikeluarkan Riot, mereka telah mengumumkan pembelian yang “signifikan” ke dalam saham Fortiche Production, namun “tidak mengawal” apa-apa keputusan yang dilakukan oleh studio itu.
Pembelian ini, menurut Riot, sekaligus mengukuhkan lagi kerjasama dua syarikat tersebut, memastikan mereka akan bekerjasama untuk “beberapa dekad akan datang”.

We're proud to announce that we've invested in Fortiche Production, the incredible animation studio that brought a spectrum of talent ranging from @arcaneshow to moments like "Get Jinxed"! https://t.co/VVhjTxmftY pic.twitter.com/tjQoSI87a0— Riot Games (@riotgames) March 14, 2022

Fortiche Production merupakan sebuah studio animasi yang berpangkalan di Paris, Perancis. Fortiche telah bekerjasama dengan Riot sejak sekian lama, iaitu sejak Champion Jinx diperkenalkan dalam satu video muzik yang dikeluarkan pada 2013 untuk League of Legends.
Setelah pelbagai lagi video sinematik yang dihasilkan bersama, Riot juga telah memberikan tugas siri animasi Arcane kepada Fortiche, yang kini merupakan antara siri animasi terbaik yang boleh ditonton di Netflix.
Riot dan Fortiche kini sedang membikin musim kedua Arcane untuk Netflix, seperti yang diumumkan November lalu.
Dalam review musim pertama Arcane, penulis mengatakan “Arcane adalah adaptasi terbaik francais game, penerbit lain harus belajar daripada Riot Games.”


F1 Manager 2022 Diumumkan Untuk PC, PlayStation, Xbox – Game Simulasi Pengurusan Pasukan F1

Frontier Developments telah mengumumkan F1 Manager 2022, sebuah game simulasi pengurusan pasukan perlumbaan F1.
F1 Manager 2022 akan dilancarkan untuk PC (Steam, Epic Games Store), PS5, PS4, Xbox Series dan Xbox One. Tiada tarikh pelancaran didedahkan setakat ini, namun dijadualkan dilancarkan pada musim panas tahun ini (sekitar Jun hingga September).
Melalui kenyataan yang dikeluarkan, Frontier dan F1 telah menandatangani perjanjian jangka masa panjang, yang mana F1 Manager 2022 merupakan game sulung dalam francais game yang bakal dikeluarkan secara tahunan.
Trailer pertama telah dikongsikan, yang mana ia hanya memaparkan babak sinematik, tiada sebarang gameplay.

Frontier Developments tentunya merupakan sebuah studio yang cukup terkenal dalam membikin game-game simulasi pengurusan. Antara yang popular ialah Elite Dangerous, Planet Coaster, Jurassic World Evolution 1 & 2 dan Planet Zoo.
F1 Manager 2022 digambarkan dengan deskripsi, “melangkah sebagai ketua pasukan dan pimpin pemandu-pemandu, jurutera-jurutera dan peminat-peminat ke puncak kejayaan dalam 2022 FIA Formula 1 Drivers’ World Championship dan FIA Formula 1 Constructors’ World Championship.”
Frontier turut mengatakan yang game ini kelak akan menyajikan keaslian tidak terbanding dan persembahan seperti menonton siaran langsung F1.


Ratchet & Clank: Rift Apart Akan Menampilkan Ray-Tracing Dengan 60fps

Insomniac Games telah mengumumkan sesuatu yang agak menarik untuk game mereka yang akan dilancarkan pada minggu hadapan.
Pada hari pertama pelancaran, Ratchet & Clank: Rift Apart akan disajikan dengan ray-tracing bersama-sama dengan framerate 60fps.
Berita ini sekaligus membuktikan apakah yang mampu dilakukan oleh PS5 memandangkan kebanyakan game generasi terkini (PS5 dan Xbox Series) terpaksa mengorbankan framerate kepada hanya 30fps untuk menikmati grafik yang lebih realistik melalui ray-tracing.
Berita ini didedahkan dalam satu tweet, yang mana turut memaparkan sedikit gameplay 60fps selama 30 saat. Boleh tontonnya di bawah:

Players who update #RatchetPS5 on launch day gain access to our Performance & Performance RT Modes. Enjoy a sneak peek at 60fps gameplay with ray-tracing enabled! pic.twitter.com/85ecP4LDZl— Insomniac Games (@insomniacgames) June 5, 2021

Ratchet & Clank: Rift Apart akan dilancarkan eksklusif untuk PS5 pada 11 Jun ini.


Rainbow Six Siege: Mira Dan Jackal Diperkenalkan, Saksikan Video Teaser 2 Operator Sepanyol Ini

Ini adalah dua Operator terbaru yang akan anda dapat dalam DLC akan datang.

Bulan Februari bakal menyajikan Rainbow Six Siege dengan kandungan DLC yang terbaru, iaitu Operation Velvet Shell, membawa kita ke Sepanyol pula. Sebelum ini, mereka telah mempamerkan map yang akan ditampilkan dalam DLC ini, iaitu Coastline.
Terbaru, Operator Mira telah diperkenalkan, selepas satu lagi Operator, Jackal telah diperkenalkan pada minggu lalu. Ubisoft menyatakan bahawa special ability bagi kedua-dua Operator ini tidak akan didedahkan sehingga acara Six Invitational yang akan diadakan pada hujung minggu ini.
Dalam acara tersebut, segala maklumat tentang Operation Velvet Shell akan didedahkan. Namun, melalui dua video teaser Operator yang telah mereka keluarkan, para pemain sudah boleh menjangkakan apakah special ability yang akan dimiliki oleh dua Operator baru ini.

Jackal, atau nama sebenarnya, Ryad Ramírez Al-Hassar merupakan Operator attacker. Beliau memiliki sebuah headset yang boleh diaktifkan, di mana ia akan boleh melihat kesan tapak kaki yang ditinggalkan oleh pihak lawan. Bagaimana special ability ini akan berfungsi, seperti sama ada ia akan mempunyai cooldown ataupun tidak, masih belum diketahui.

Mira, atau nama sebenarnya, Elena María Álvarez pula adalah Operator defender. Beliau nampaknya akan memiliki sebuah perkakasan besar yang boleh diletakkan di reinforced wall. Ia seterusnya akan membuka reinforced wall tersebut dan digantikan dengan cermin. Cermin yang hanya memenuhi sebahagian kecil reinforced wall tersebut dijangka adalah kalis peluru dan berfungsi untuk mengintai pergerakan pihak lawan di luar.

Teruskan bersama kami di JomGaming untuk mendapatkan berita terkini tentang DLC Operation Velvet Shell yang akan dibawakan dalam Rainbow Six Siege tidak lama lagi.


Brendan “PlayerUnknown” Greene Telah Meninggalkan Syarikat PUBG, Krafton

Brendan “PlayerUnknown” Greene telah meninggalkan syarikat induk PUBG, Krafton untuk menubuhkan sebuah studio indie, bergelar PlayerUnknown Productions.
Greene merupakan pencipta kepada mod battle royale yang kemudiannya dijadikan sebuah game penuh, iaitu PUBG yang juga diketuai oleh Greene. PUBG, atas ideanya, boleh dikatakan sebagai game pertama battle royale yang benar-benar mendapat perhatian global, yang seterusnya diikuti oleh bermacam game lain.
“Saya amat berterima kasih kepada semua di PUBG dan [Krafton] kerana peluang yang mereka telah tawarkan kepada saya sepanjang empat tahun lalu,” kata Greene dalam satu kenyataan, lapor Eurogamer.
“Hari ini, saya teruja untuk membawa perjalanan saya ke satu tahap seterusnya bagi mencipta satu jenis pengalaman yang bertahun telah saya impikan. Sekali lagi, saya berterima kasih kepada semua pihak di Krafton kerana menyokong perancangan saya, dan saya akan mempunyai lebih banyak untuk didedahkan tentang projek kami pada masa akan datang.”
Pada 2019, Greene telah melancarkan PUBG Special Projects, sebuah divisi dari Karfton yang berpangkalan di Amsterdam, Belanda untuk membangunkan satu projek baharu yang diberi nama kod Prologue.
Studio baharu yang ditubuhkan oleh beliau ini juga berpangkalan di Amsterdam dan kemungkinan beliau akan meneruskan projek Prologue ini, di mana Krafton juga akan melabur ke dalam syarikat itu dengan memiliki saham minoriti. Dalam kata lain, walaupun selepas berpisah, Greene dan Krafton nampaknya tetap akan bekerjasama dengan rapat.

Peninggalan Greene dari Krafton juga kemungkinan besar menjadi punca mengapa PUBG telah menukar judul rasminya kepada PUBG: Battlegrounds baru-baru ini.


EA Umumkan Star Wars Battlefront: Ultimate Edition, Trailer DLC Rogue One

DLC Rogue One bagi Star Wars Battlefront bakal diterbitkan tidak lama lagi.

EA telah mengesahkan akan menerbitkan koleksi lengkap Star Wars Battlefront dalam Ultimate Edition yang menyatukan keempat-empat DLC iaitu Outer Rim, Bespin, Death Star dan tentu sekali Rogue One: Scarif.
Pengarah game ini, Niklas Fegraeus telah mengesahkan bahawa DLC Rogue One: Scarif akan menemui para pemain pada hujung tahun ini. Lebih menarik, watak utama filem Rogue One, Jyn Erso yang dimainkan oleh Felicity Jones turut akan ditampilkan dalam DLC ini.
DLC Rogue One: Scarif dijadualkan untuk menemui peminat pada 6 Disember untuk PC, PS4 dan Xbox One.


The Witcher Remake Kini Dalam Pembangunan Oleh CD Projekt Red

Awal bulan lalu, CD Projekt Red telah mengumumkan lima buah game baharu untuk francais The Witcher. Salah satu daripadanya adalah sebuah game yang menggunakan kod nama ‘Canis Majoris’.
Terkini, CDPR telah berkongsi lanjut mengenai game tersebut. Game itu telah didedahkan sebagai remake untuk game pertama The Witcher yang pertama kali dikeluarkan pada 2007.
Game ini sedang dibangunkan oleh Fool’s Theory — sebuah studio yang mahir dalam membangunkan game-game RPG, di mana studio ini akan dibarisi oleh ramai pembangun veteran yang pernah terlibat dalam membangunkan The Witcher 2: Assassins of Kings dan The Witcher 3: Wild Hunt. CDPR akan memberikan penyeliaan kreatif sepenuhnya.
Dalam kenyataan yang dikeluarkan, remake ini akan dibangunkan dari kosong menggunakan teknologi Unreal Engine 5, serta menggunakan perkakasan sama yang CDPR sedang cipta untuk trilogi saga baharu The Witcher.
Buat masa ini, tiada sebarang tarikh pelancaran didedahkan.

We're thrilled to reveal that, together with @Fools_Theory, we're working on remaking The Witcher using Unreal Engine 5 (codename: Canis Majoris)! We want to do this right, so please be patient — it's gonna be a while until we can share more details. ⚔ https://t.co/6VCAokPgXs pic.twitter.com/ERFOXQrUEP— The Witcher (@witchergame) October 26, 2022


Crytek Umumkan Hunt: Showdown – Saksikan Teaser Trailer

Sebuah free-to-play yang sedang dibangunkan oleh Crytek, yang cukup terkenal dengan siri Crysis.

Dibangnkan oleh Crytek, Hunt: Showdown adalah sebuah game free-to-play yang mempunyai unsur survival horror dan action RPG disertai dengan aksi co-op third person shooter.
Menurut Crytek, kualiti game ini akan setaraf dengan game AAA yang lain dan akan mendapatkan dana hanya dengan penjualan barangan-barangan kosmetik in-game.
Hunt: Showdown masih belum mempunyai tarikh penerbitan dan bakal diterbitkan di PC, PlayStation 4 dan Xbox One.


Ini Trailer Rasmi Pertama Filem Monster Hunter

Setelah memperlihatkan Rathalos dan Diablos dalam satu video pendek beberapa hari lalu, Sony Pictures kini telah mengeluarkan trailer rasmi pertama untuk filem adaptasi video game, Monster Hunter.
Dalam trailer ini, kita dapat saksikan bagaimana sekumpulan tentera tercampak ke dalam satu dunia yang misteri, penuh dengan raksasa-raksasa gergasi aneh. Kita dapat lihat juga beberapa aksi Milla Jovovich, Tony Jaa dan lain-lain cuba menumpaskan raksasa-raksasa ini.
Jom layan:

Apa pandangan korang terhadap trailer pertama ini? Kongsikannya di ruangan komen.


Dota 2: ESL One Manila Qualifier Asia Tenggara

Mana dia peminat dan juga pemain-pemain Dota 2 seluruh dunia? Korang dah boring bantai team-team noob? Meh sini join satu pertandingan antarabangsa.

Nampaknya pertandingan Dota 2 terbesar akan berlangsung di Manila, Filipina. ESL One Manila 2016 Qualifier telah pun membuka pendaftaran bagi peringkat Asia Tenggara secara online. Pertandingan ini akan bermula pada 27 Februari 2016.
Pendaftaran ini terbuka kepada semua pasukan di seluruh Asia Tenggara, dan ini akan membuka peluang kepada korang untuk mewakili Malaysia untuk menjadi pasukan yang layak mewakili Asia Tenggara.

Satu lagi berita mengejutkan ialah Team Secret telah menerima kembali jemputan di ESL One Manila 2016 sebagai team jemputan, penerimaan semula Team Secret adalah kerana pihak penganjur telah mengubah format pertandingan mereka.
So amacam guys, berani sahut cabaran ni? Kalau berani apakata daftar kat sini —> Pendaftaran ESL One Manila 2016
ADIOS!!


Selain Mobile, Diablo Immortal Akan Turut Dilancarkan Ke PC Pada 2 Jun Ini

Diablo Immortal merupakan sebuah game MMOARPG (massively multiplayer online action-RPG) dalam francais Diablo yang dibangunkan khas untuk platform mobile. Sejak pertama kali diumumkan pada 2018, game itu kini akhirnya bakal dilancarkan pada 2 Jun 2022.
Hari ini, Blizzard telah memberikan satu kejutan apabila mengumumkan bahawa Diablo Immortal juga akan dilancarkan untuk platform PC.
Melalui iOS, Android dan PC, Diablo Immortal merupakan sebuah game percuma (free-to-play) yang akan menyokong cross-play dan cross-progression di kesemua platform ini. Bermakna, pemain boleh bermain di satu platform, sambungnya di platform lain dan semua progression akan dibawa bersama.

Diablo Immortal secara rasminya akan dilancarkan pada 2 Jun ini, namun untuk pasaran Asia Tenggara, ia akan dilancarkan beberapa minggu selepas tarikh tersebut, yang mana masih belum ada tarikh tetap.
Dalam kenyataan yang dikeluarkan, Blizzard ada menjelaskan mengapa sebuah game yang dibina khas untuk mobile, akhirnya tetap dilancarkan untuk platform asalnya, iaitu PC.
Menurut Blizzard, membangunkan sekali versi natif untuk PC merupakan satu langkah yang masuk akal kerana mereka merasakan para pemain akan tetap cuba untuk emulate game tersebut di PC. Daripada membiarkan para pemain melakukannya dengan emulator-emulator pihak ketiga yang tidak rasmi, maka lebih baik mereka menyediakannya secara rasmi, dan ia akan membuatkan mereka lebih mudah untuk mengawalnya.
Senang kata, kita boleh katakan Diablo Immortal merupakan sebuah game mobile yang turut boleh dimainkan di PC.
Blizzard berkata menerusi versi PC ini, Diablo Immortal akan mencapai “seramai mungkin pemain — terutamanya para peminat PC kami yang yang paling berdedikasi.”
Walaupun Diablo Immortal akan dilancarkan serentak untuk mobile dan PC, versi PC ini merupakan dalam fasa beta dan Blizzard tetap menggelarkan versi PC ini sebagai “eksperimen”.
Berikut ialah screenshot yang dikongsikan Blizzard, memaparkan perbezaan UI di mobile dan PC.

Korang boleh pra-daftar Diablo Immortal sekarang di pautan ini untuk mendapatkan akses lebih awal.


Project U: Game Co-Op Shooter Terbaru Diumumkan Ubisoft

Ubisoft mengumumkan game co-op shooter terbaru iaitu Project U. Pendaftaran untuk sesi percubaan akan datang sudah dibuka sekarang.
“Kod nama ‘Project U’ menerokai konsep baharu co-op shooter bermusim di mana para pemain bekerjasama untuk menentang pihak musuh!” Kata kenyataan rasmi pengumuman game itu.
Game ini masih berada di peringkat awal pembangunan dengan platform PC akan hadir dahulu untuk sesi percubaan tertutup yang akan berlangsung di Eropah Barat.

Walaupun Project U akan didatangkan dalam Bahasa Inggeris, Ubisoft menggalakkan para pemain di serata Eropah untuk sama-sama menyertai sesi percubaan tersebut. Ia turut akan berada di negara Perancis, German, United Kingdom, Ireland, Norway, Sweden, Finland, Denmark, Belanda, Belgium, Luxembourg, Austria, Switzerland, Portugal, Sepanyol dan Itali.
Ini bukan kali pertama Ubisoft mengumumkan projek baharu dengan sesi percubaan. Project Q yang akan datang juga adalah sebuah game arena pertempuran berpasukan yang bukannya battle royale.
Selain laman web pendaftaran, tidak banyak maklumat yang diketahui mengenai Project U. Walau bagaimanapun melihat kepada artwork Project U, ia menampilkan beberapa orang karakter yang pelbagai menentang musuh mekanikal yang banyak.


Saksikan Pelakon Darth Maul, Ray Park Main Beat Saber Dengan Penuh Bergaya

Beat Saber boleh dikatakan game yang “wajib” untuk para pemain dapatkan sekiranya membeli PlayStation VR. Sejak dilancarkan pada November 2018, ia mendapat sambutan yang hangat.

Game ini merupakan seperti gabungan antara game Guitar Hero dan Star Wars (memegang lightsaber), dalam persekitaran realiti maya (VR). Semestinya para peminat Star Wars mahukan game ini dimainkan oleh salah seorang pelakon filem Star Wars yang cukup digemari ramai, iaitu Ray Park yang membawakan watak Darth Maul dalam filem Episode 1: The Phantom Menace.
Kini, semua impian kita telah tercapai selepas Park memuatnaik aksi beliau bermain Beat Saber di PS4 melalui laman Instagram-nya. Korang boleh saksikannya di bawah:

https://www.instagram.com/p/Bs2L5zuF-xU/?utm_source=ig_web_copy_link